Je to oficiálne. Prvý zápas na novom Tehelnom poli bude vypredaný

BRATISLAVA. Premiérové domáce stretnutie futbalistov Slovana Bratislava na novom štadióne uvidí plné hľadisko. Oficiálny web klubu hlási, že na zápas Fortuna ligy so Spartakom Trnava sa doposiaľ predalo vyše 20-tisíc vstupeniek. Zápas priebežného lídra ligy s úradujúcim majstrom sa uskutoční v sobotu 3. marca od 18.00 h. "Tešíme sa, že môžeme oficiálne oznámiť, že Tehelné pole bude na zápase s Trnavou vypredané. Vstupenky sa vypredali v priebehu dvoch týždňov. V predaji sú už len posledné prémiové miesta do kategórií VIP GOLD a VIP SILVER," uviedol marketingový riaditeľ Slovana Tomáš Straka. Oficiálna kapacita nového Tehelného pola je 22.500 divákov.


Libanonský priemér: Nehoda izraelských dronov v Bejrúte je narušením suverenity Libanonu

Lietadlá neboli zostrelené libanonským hnutím.

DAMASK. Dvoch militantov libanonského šiitského hnutia Hizballáh a jedného ich iránskeho spolubojovníka usmrtil v noci na nedeľu izraelský nálet neďaleko sýrskeho hlavného mesta Damask. Informuje o tom agentúra AFP na základe správ Sýrskeho pozorovateľského centra pre ľudské práva (SOHR), monitorujúceho priebeh vojny v Sýrii. "Izraelské nálety namierené na pozície Iránu a Hizballáhu... na juhovýchode Damasku zabili najmenej troch ľudí - dvoch z Hizballáhu a tretí bol Iránec," uviedol šéf SOHR Rámí Abdal Rahmán. V nedeľu skoro ráno havarovali v Bejrúte dve izraelské bezpilotné lietadlá. Neboli však zostrelené libanonským hnutím Hizballáh, povedal novinárom jeho hovorca Muhammad Afíf. Ako doplnil, vodca Hizballáhu Hasan Nasralláh sa má v priebehu nedele objaviť v televíznom vysielaní, kde na túto udalosť "náležite" zareaguje. Nehodu dvoch izraelských prieskumných bezpilotných strojov nad Bejrútom nazval libanonský premiér Saad Harírí narušením libanonskej suverenity a agresiou voči nej. Generál Mohsen Rezáí z iránskych revolučných gárd povedal, že izraelské nálety v Sýrii nespôsobili nijaké škody a nevyžiadali si ani obete z radov iránskych ozbrojených síl. Informovala o tom iránska polooficiálna tlačová agentúra ILNA. Rezáí podľa tohto zdroja zároveň vyvrátil tvrdenie izraelskej armády, že židovský štát svojimi najnovšími akciami zmaril hroziaci útok iránskych dronov na Izrael. Toto tvrdenie označil za lož. Irán je kľúčovým spojencom sýrskeho prezidenta Bašára Asada a na pomoc jeho jednotkám vysiela do Sýrie svojich vojenských poradcov. Izrael už viackrát napadol ciele v Sýrii napojené nejakým spôsobom na Irán a tvrdí, že nebude tolerovať permanentnú iránsku prítomnosť v tejto oblasti či prevod moderných zbraňových systémov do rúk Hizballáhu, ktorý je spojencom ako Iránu, tak aj režimu sýrskeho prezidenta Asada.


Irán žiada Britániu o prepustenie supertankera zadržaného v Gibraltári

Iránske ministerstvo si vo štvrtok predvolalo britského veľvyslanca v Teheráne.

TEHERÁN. Irán vyzval v piatok Britániu, aby okamžite prepustila supertanker, ktorý vo štvrtok ráno zadržali vo vodách britského zámorského územia Gibraltár. Informovala o tom agentúra AFP. Predseda gibraltárskej vlády Fabian Picardo zaistenie plavidla a jeho nákladu zdôvodnil podozrením, že prevážalo ropu do Sýrie, čo je v rozpore so sankciami Európskej únie. Iránske ministerstvo zahraničných vecí si ešte vo štvrtok predvolalo britského veľvyslanca v Teheráne Roba Macaira, aby mu tlmočilo oficiálny protest proti "neakceptovateľnému" zadržaniu tankera. Vysoký predstaviteľ iránskeho rezortu diplomacie na stretnutí s veľvyslancom vyzval Britániu na "okamžité prepustenie ropného tankera vzhľadom na skutočnosť, že bol zaistený na žiadosť USA". Gibraltárske úrady o pôvode zachyteného plavidla neinformovali, podľa britského časopisu o moreplavbe Lloyd's List sa supertanker Grace 1 plavil pod panamskou vlajkou a prevážal iránsku ropu. Agentúra AP uvádza, že v registri OSN je ako majiteľ lode uvedená spoločnosť Grace Tankers Ltd. so sídlom v Singapure. Šéf španielskej diplomacie Josep Borrell novinárom povedal, že 330 metrov dlhý tanker bol zadržaný na žiadosť USA. Poradca Bieleho domu pre národnú bezpečnosť John Bolton, ktorý presadzuje tvrdý kurz voči Iránu, označil zadržanie supertankera za "vynikajúcu správu". K incidentu došlo v čase už beztak eskalujúceho napätia medzi Západom a Iránom, kedy EÚ premýšľa ako zareagovať na oznámenie Teheránu, že zvýši obohacovanie uránu aj nad úroveň stanovenú v medzinárodnej jadrovej dohody, ktorú dosiahol so svetovými mocnosťami v roku 2015. Irán takýmto oznámením reagoval na vlaňajšie odstúpenie USA od zmienenej dohody, i uvalenie nových amerických sankcií.


Schopnosť stromov čistiť vzduch je obmedzená. Môžu sa presýtiť

BRATISLAVA. Rastliny a stromy v súčasnosti dokážu absorbovať z ovzdušia približne štvrtinu emisií oxidu uhličitého, ktoré vytvára človek. Ich schopnosť čistiť vzduch však môže byť obmedzená. Rastliny budú schopné viazať oxid uhličitý aspoň do konca tohto storočia, ukazuje štúdia uverejnená v časopise Nature Climate Change. Potom sa však môžu presýtiť a skleníkové plyny sa začnú hromadiť v ovzduší vo väčšej miere ako doteraz. To môže spôsobiť ďalšie oteplenie Zeme. Oxid uhličitý je hlavný skleníkový plyn, ktorý spôsobuje otepľovanie Zeme. Zároveň je hlavnou zložkou výživy pre rastliny a stromy. V štúdii, na ktorej spolupracovalo 32 vedcov z 13 krajín sveta, zisťovali, do akej miery je schopnosť rastlín viazať skleníkový plyn ovplyvnená klimatickými zmenami. Globálny odhad, ktorý vytvorili, ukazuje, že rastliny a stromy by mali byť schopné vstrebávať zvýšené množstvo oxidu uhličitého z ovzdušia minimálne do konca roku 2100. Je otázne, ako sa ich schopnosť zmení po množstve ničivých požiarov v tomto roku. V budúcnosti sa môžu hladiny CO2  až zdvojnásobiť. Pre rastliny to môže mať aj pozitívny efekt. Pri vyšších koncentráciách sa totiž môže zvýšiť produkcia biomasy. Zvýšiť by sa mohla o dvanásť percent. Znamená to, že by mohlo rásť viac rastlín a stromov. Lenže na vytváranie novej biomasy potrebujú okrem oxidu uhličitého aj vyvážený príjem ďalších látok, ako sú dusík alebo fosfor. Ak nebude dostatočne vyvážený, rastliny nebudú prosperovať. Výpočet, koľko oxidu uhličitého budú rastliny schopné vstrebávať, je preto limitovaný aj dostupnosťou ostatných výživových látok. Aby sa priaznivý scenár zo štúdie naozaj naplnil, je dôležité, aby nedošlo k výraznému narušeniu ekosystému. Pre rastliny a stromy sú veľmi dôležité vzťahy, ktoré vytvárajú s pôdnymi mikróbami a hubami. Tie rastlinám pomáhajú viazať spomínaný fosfor a dusík, ktoré potrebujú na vyváženie nadbytočného oxidu uhličitého. Vzhľadom na neustále odlesňovanie a zvýšenú produkciu fosílnych palív, odborníci varujú, že veľkorysosť rastlín pohlcovať zvýšené množstvo oxidu uhličitého a zabraňovať hromadeniu skleníkových plynov v ovzduší, nebude trvať večne. "Udržiavanie fosílnych palív na určitej hladine je najlepším spôsobom, ako obmedziť ďalšie otepľovanie," hovorí v tlačovej správe Stanford University César Terrer, hlavný riešiteľ štúdie. "Ale aktuálne je najlepším riešením zastaviť odlesňovanie a investovať viac energie do ochrany lesov, aby mohli viac rásť," vysvetľuje Terrer. Autori práce zdôrazňujú aj významnú úlohu tropických lesov, s ktorými sa v minulosti nezaobchádzalo šetrne. Lesy v Amazónii, Indonézii či v Kongu predstavujú veľký potenciál na ukladanie uhlíka. DOI: 10.1038/s41558-019-0545-2


V Kalifornii hrozí pretrhnutie najvyššej priehrady v Spojených štátoch

Voda v nádrži výrazne stúpla v dôsledku vytrvalých dažďov.

OROVILLE. Americké úrady nariadili okamžitú evakuáciu obyvateľov v okolí najvyššej priehrady v USA pri jazere Oroville v Kalifornii, pretože hrozí pretrhnutie núdzového prepadu. Ten bol na tejto priehrade využitý prvýkrát od jej sprevádzkovania pred 48 rokmi, keďže na hlavnom prepade voda minulý týždeň vymlela obrovskú dieru. V okolí priehrady Oroville v severnej Kalifornii opustilo svoje domovy takmer 190.000 tisíc ľudí. Denník Sacramento Bee uviedol, že obyvatelia unikajúci z nízko položených miest zaplnili diaľnice i čerpacie stanice a rezervovali si na poslednú chvíľu ubytovanie v hoteloch. "Bola nariadená okamžitá evakuácia v okolí Oroville. Toto nie je cvičenie, toto nie je cvičenie," oznámil na sociálnych sieťach miestny šerif. Podľa kalifornských úradov hrozí, že sa "v nasledujúcej hodine pretrhne núdzový prepad." Podľa agentúry Reuters sa varovanie nenaplnilo a núdzový prepad stále drží. Úrady chcú teraz skúsiť dieru v priehrade zaplniť kameňmi, ktoré budú zhadzovať s vrtuľníkov. Vodu z priehrady začali úrady vypúšťať vo štvrtok potom, čo si všimli, že v prepade na priehrade už chýbajú kusy betónu. Voda v nádrži pred tým výrazne stúpla v dôsledku vytrvalých dažďov. Kalifornský guvernér Jerry Brown požiadal už v piatok federálnu agentúru pre krízové situácie o vyhlásenie núdzového stavu kvôli nebezpečenstvu záplav a zosuvov pôdy. V sobotu už začala voda z priehrady tiecť cez núdzový prepad prvýkrát v takmer päťdesiatročnej histórii tohto 230 metrov vysokého stavebného diela. Cez dva kilometre dlhá umelá nádrž Oroville pojme asi štyri kubické kilometre vody.


Rusko plánuje zvýšiť minimálny vek pre nákup alkoholu

Rusi si pravdepodobne budú môcť kúpiť alkohol až po dosiahnutí 21 rokov.

MOSKVA. Zákon o zvýšení minimálneho veku pre nákup alkoholických nápojov na 21 rokov pripravilo ruské ministerstvo zdravotníctva. Informovala o tom v piatok agentúra Interfax. Prípravu predmetného zákona oznámilo ministerstvo ešte v septembri 2018. Ruská vicepremiérka Taťjana Golikovová vtedy na margo plánovaného zákazu predaja alkoholu osobám mladším ako 21 rokov vyhlásila, že "je mnoho príkladov krajín, vrátane krajín Spoločenstva nezávislých štátov, ktoré v rôznych obdobiach prijali rozhodnutie o zvýšení veku predaja na 19, 20 a 21 rokov". Súčasná podoba zákona bude teraz musieť byť podľa ministerky zdravotníctva Veroniky Skvorcovovej "odsúhlasená federálnymi orgánmi výkonnej moci". Zo zistení Celoruského strediska pre výskum verejnej mienky (VCIOM) vyplýva, že návrh zákona podporuje až 78 percent Rusov.


Fungovanie pôrodných asistentiek sa zmení, avizuje Žitňanská

Pôrodné asistentky v samostatnej praxi by mohli po novom pripravovať budúce mamičky na pôrod v ich prirodzenom sociálnom prostredí.

BRATISLAVA. Predpôrodnú a popôrodnú starostlivosť hradenú z verejného zdravotného poistenia by po novom mohli poskytovať aj pôrodné asistentky v samostatnej praxi aj v domácom prostredí mamičiek. Na základe komunikácie s ministerstvom zdravotníctva to tvrdí europoslankyňa Jana Žitňanská (NOVA). Rezort chce o problematike ešte diskutovať. "Tri roky som sa snažila presvedčiť ministerstvo zdravotníctva, aby umožnilo pôrodným asistentkám v samostatnej praxi pripravovať budúce mamičky v ich prirodzenom sociálnom prostredí na pôrod. Súčasťou návrhu bola aj starostlivosť o mamičku po príchode z pôrodnice", povedala Žitňanská. Zároveň dodala, že si veľmi váži postoj súčasného ministerstva a má z neho úprimne veľkú radosť. "Zdá sa, že môj návrh bol konečne vypočutý." Ministerstvo v súčasnosti pripravuje návrh kompetencií pre pôrodné asistentky, v ktorom sú zohľadnené požiadavky praxe pre umožnenie výkonu pôrodnej asistencie v prirodzenom prostredí tehotnej ženy alebo šestonedieľky, priblížila jeho hovorkyňa Zuzana Eliášová. "V ďalšej fáze je však potrebná analýza možností, ako zabezpečiť výkon v praxi, aby sa zabezpečila kvalita, bezpečnosť aj dostupnosť," doplnila. Ministerstvo zdravotníctva podľa jej slov podporuje návrhy pre rozvoj služieb v domácom prostredí. Poukazuje však že ich implementácia do praxe, vrátane nastavenia podmienok pre samotný výkon, si ešte vyžaduje diskusiu naprieč odborným spektrom a určenie jasných pravidiel. Legislatívne normy v súčasnosti umožňujú pôrodnej asistentke odvádzať fyziologický pôrod v zdravotníckom zariadení ústavnej starostlivosti. Zdravotnú starostlivosť pod názvom pôrodná asistencia uhrádza i jedna z troch zdravotných poisťovní na Slovensku. V rámci prenatálnej a postnatálnej starostlivosti má zazmluvnených 13 licencovaných pôrodných asistentiek v rôznych regiónoch Slovenska.


König: Sagan dáva cyklistike živočíšnosť amerických športov

Čo sa týka jazdeckých kvalít, predvádza neuveriteľné veci, hovorí o slovenskom cyklistovi jeho budúci tímový kolega z Česka.

Na všetkých troch Grand Tours sa už dostal v celkovej klasifikácii do najlepšej desiatky. Na majstrovstvách sveta v Dauhe mal štartovať v tímovej aj v individuálnej časovke, pre virózu napokon do Kataru vôbec necestoval. Od budúcej sezóny bude český cyklista LEOPOLD KÖNIG (28) spolujazdcom Petra Sagana v nemeckom družstve Bora-Hansgrohe. Čo vás primälo k rozhodnutiu prestúpiť z tímu Sky do družstva Bora-Hansgrohe? „Jednou z hlavných podmienok bolo to, aby som išiel na Tour de France ako líder, pretože v tíme Sky nezíska túto pozíciu okrem Chrisa Frooma vôbec nikto. A potenciálnych lídrov na Grand Tours je tam sedem či osem. Dostať čo i len šancu ako líder na ktorýchkoľvek z prestížnych trojtýždňových pretekov je v Sky skutočne ťažké. Na druhej strane, Boru veľmi dobre poznám, vážim si ľudí, ktorí ju vedú a verím im. Tak, ako by som ľutoval premárnenú šancu, keby som pred dvoma rokmi nešiel do Sky, cítim, že by bolo premárnenou šancou neprestúpiť do Bory.“ Rozprávali ste sa s vedením tímu o tom, aké má s vami zámery? „Nevidím dôvod, prečo by som na Tour de France nemohol zabojovať o pódiové umiestenie. Dali sme si takýto cieľ. Skutočne by som chcel využiť, že pôjdem na preteky ako líder.“ Narodil sa 15. novembra 1987 v Moravskej Třebovej. Jeho najväčšími úspechmi sú etapové víťazstvá na Vuelta a España 2013 a pretekoch Okolo Kalifornie v tom istom roku. Na všetkých troch podujatiach Grand Tours sa dostal v celkovom poradí do elitnej desiatky - 7. na Tour de France 2014, 6. na Giro d'Italia 2015 a 9. na Vuelta a España 2013. Na olympiáde v Riu obsadil v časovke 11. miesto. Pôsobil v profesionálnych tímoch PSK Whirlpool, Team NetApp-Endura a Team Sky, od roku 2017 bude členom tímu Bora-Hansgrohe. Na lídra tímu sa vyvíja najväčší tlak, budú sa od vás očakávať výsledky. Ste na to pripravený? „Na tlak som zvyknutý, už v NetAppe bol na mňa enormný. Ale tým, že v tíme pravdepodobne aj na Tour de France bude so mnou Peter Sagan, sa aspoň o zodpovednosť podelíme.“ V tíme Bora ste už v minulosti jazdili, vtedy ešte pod názvom NetApp-Endura. Ako sa líši súčasná podoba družstva od vtedajšej? „Teší ma, že vedenie tímu, jeho duch a vízia sú prakticky rovnaké. Samozrejme, zmenili sa financie a sponzori, čo je asi najväčší rozdiel od jeho založenia. A je na manažmente, aby túto zmenu zvládli.“ Ako vnímate ambície tímu stať sa celosvetovou jednotkou? „Skladba tímu je taká, že môžeme naozaj pokryť všetky dôležité preteky od jarných klasík cez Tour de France až po Vueltu. A môžeme útočiť nielen na etapové prvenstvá, ale aj na celkové poradie. Ambície sú veľmi vysoké a je na celom tíme, ako sa s tým popasuje.“ Bývalý jazdec Bory Scott Thwaites vyhlásil, že s príchodom Sagana sa zmení tvár tímu a prakticky všetci jazdci budú musieť pracovať naňho. Čo si o tom myslíte? „Že je to od Scotta Thwaitesa nešťastné vyjadrenie. Myslím si, že on absolútne nebol pripravený komukoľvek pomáhať. Z toho, čo povedal, vyplýva, že je veľmi individuálnym jazdcom a takýto výrok mu v ďalšej kariére skôr uškodí. Aj hviezdy ako Richie Porte či Geraint Thomas sú pripravení obetovať sa pre niekoho, kto je lepší ako oni. Ak to nezvládne Scott Thwaites, potom je asi lepšie, že odišiel. Samozrejme, že tvár Bory sa nejakým spôsobom zmení, ale to je úplne prirodzené. V každom WorldTour tíme sú pretekári, ktorí sú lídrami a ostatní na nich pracujú. Je to bežná vec, preto som tieto slová úplne nepochopil. Ale ak Scott Thwaites cíti, že by mohol byť lídrom, môže ním byť  v inom tíme.“ V niektorých etapách Tour de France však aj vrchári tímu Tinkoff pracovali pre slovenského cyklistu. Ste na niečo podobné pripravený? „Samozrejme. Už v minulosti som niekoľkokrát napríklad na Giro d'Italia, ale aj na iných pretekoch, kde som išiel na celkové poradie, pracoval pre tímového kolegu. Je to prirodzená a normálna vec.“ Ako vnímate Petra Sagana? „Ako niekoho, kto sa narodí možno raz za desaťročie. Je obrovským prínosom pre cyklistiku. Cyklistika je veľmi tradičným športom a nie je takou šou, akou by možno mala byť. Trochu jej chýba živočíšnosť známa napríklad z amerických športov. Práve v tomto smere vidím asi najväčší Saganov prínos. Čo sa týka jeho jazdeckých kvalít, to, čo predvádza, je pre mňa osobne niečo neuveriteľné.“ Okrem Petra Sagana prichádzajú do Bory i ďalší Slováci. Malo aj to váhu pri vašom rozhodovaní? „To asi nie, ale vidieť, že manažér tímu Ralph Denk dôveruje slovanskej vetve a českých, poľských a slovenských jazdcov si veľmi cení.“ Akú má Sagan šancu obhájiť na majstrovstvách sveta v Dauhe titul z Richmondu? „Veľmi reálnu. Obzvlášť, keď sa preteky naozaj pôjdu vo vetre.“ Ktorí cyklisti sú ďalšími favoritmi svetového šampionátu? „André Greipel, Alexander Kristoff, Daniel Benatti, Elia Viviani. Vo výbornej forme momentálne jazdí Danny van Poppel. Je tam veľa vynikajúcich pretekárov. Mnoho závisí od toho, ako sa preteky budú vyvíjať. Ak budú vo vetre, môžu zabojovať o titul Belgičania Tom Boonen či Greg van Avermaet.“ Majstrovstvá sveta sa prvýkrát uskutočnia na Blízkom východe. Voľbu Kataru ako organizátora podujatia cyklistická verejnosť pomerne ostro kritizovala. Čo si o tom myslíte?  „Je to asi prirodzený vývoj toho, že Katar, Omán či Abú Zabí sa usilujú dostať svoje preteky na popredné stránky cyklistického kalendára. Samozrejme, ide aj o výsledok akejsi globalizácie cyklistiky a  osobne to vnímam jednoznačne pozitívne. Musíme sa snažiť zaujať na trhoch, kde sú finančné prostriedky, sledovanosť, medializácia, sponzori a podobne. Navyše, Katar, Omán, Bahrajn i Abú Zabí sú destinácie, kam osobne chodievam rád. Otázkou je akurát počasie, ktoré môže hrať veľkú rolu, ale azda to preteky príliš neovplyvní.“ Vidieť, že manažér tímu Ralph Denk dôveruje slovanskej vetve a českých, poľských a slovenských jazdcov si veľmi cení. Ako hodnotíte posledné dva roky, ktoré ste strávili v tíme Sky? „V Sky som sa veľmi veľa naučil. Do lepšieho tímu zrejme jazdec ani ísť nemôže. Asi by som ľutoval, keby som s ním zmluvu nepodpísal a vnímal by som to ako premárnenú šancu. Nie každý dostane ponuku ísť do takéhoto družstva. A hoci sa mi tento rok príliš nevydaril, zachránil som to aspoň výkonmi na Vuelte.“ Pred odchodom do Sky ste vyhlásili, že v tomto tíme vidíte najväčšiu šancu na posun vyššie. Je dnešný Leopold König vyššie, ako bol ten pred dvoma rokmi? „Po minulom roku a rovnako aj v tomto som o tom najskôr pochyboval. Až do chvíle, kým som sa nevystrábil zo zranenia. Ale po Vuelte tam posun naozaj je, hoci si vyžadoval nejaký čas. Vždy to trvá, kým sa človek prispôsobí novému tímu a adaptuje sa na tréning.“ Sky je najbohatším tímom v cyklistickom pelotóne. Poznať to v jeho zázemí? „Určite. Do pelotónu sme napríklad priviezli obytné karavany, v ktorých spávali naši športoví riaditelia. Tým nám uvoľnili izby, aby sme na Tour de France mohli spať každý zvlášť. Potom sú tam ďalšie novinky, ako niekoľko pračiek a sušičiek navyše, čo znamená, že prakticky každý jazdec má z hygienických dôvodov svoju vlastnú. Ďalej detailné a prepracované vyčistenie každej izby pred každou etapou. Mali sme v nich vyčistenú klimatizáciu, vypínače a podobne. Ide o maličkosti, ale keď sa to všetko zráta, má to veľký vplyv na výkon pretekára.“ V tíme ste jazdili s trojnásobným víťazom Tour de France Chrisom Froomom. Ako na vás zapôsobil? „Chris je neuveriteľne vyrovnaný a pokojný človek. To sa uňho ešte znásobilo, keď sa mu narodilo dieťa. Všetko dostalo akýsi detský nádych. Dostával rôzne nápady, čo sme mohli vidieť aj na Tour de France, kde bol živší, divokejší, charizmatickejší. Spomeňme útok, pri ktorom ušiel Nairovi Quintanovi, nie v kopci, ale v zjazde. To bol úplne iný Chris Froome, než akého sme poznali.“ Veľa ľudí ho dáva do kontrastu s Petrom Saganom. Sagan je uvoľnený, často žartuje. Chris pôsobí skôr vážne. Je taký aj v súkromí? „On je v súkromí naozaj veľmi pokojný. Veľa sa stará o ľudí naokolo, nie sú mu všetci ľahostajní. Samozrejme, že nie je žiadny extrovert, ale to u vrchárov a u menej výbušných jazdcov býva zvyčajné.“ Sagan často žartoval aj na jeho úkor. Reagoval Froome nejakým spôsobom na tieto situácie? „Myslím si, že s Petrom majú dobrý vzťah a Chris mu to občas tak trošku aj vracia. Na internete sme mohli vidieť viacero vtipných videí. Chris to berie všetko s humorom.“ Vlani sa najmä po Tour de France objavili rôzne špekulácie v súvislosti s dopingom Chrisa Frooma. On ich vyvrátil tým, že zverejnil citlivé dáta. Najnovšie zasa hackeri publikovali správu o terapeutických výnimkách športovcov, medzi ktorými je aj Froome. Čo si o tom myslíte? „Je to dané históriou tohto športu, ktorá nie je najlepšia. Ale keď sa na to pozrieme z druhej stránky, v súčasnosti je cyklistika jedným z najčistejších športov na svete. Tým, čím si prešla pred desiatimi či pätnástimi rokmi, momentálne prechádzajú ostatné športy, ako napríklad atletika. Je len škoda, že za éru Lancea Armstronga či Jana Ullricha momentálne pykáme my. No už tento rok sme na Tour mohli vidieť, že Chris bol omnoho rešpektovanejší a obvinenia a špekulácie sa už toľko neobjavovali. Čo sa týka terapeutických výnimiek, to je vec, ktorá neporušuje žiadne pravidlá. Pokiaľ nie je otázkou, do akej miery majú byť v cyklistike povolené. Ale to je už na Medzinárodnej cyklistickej únii a Medzinárodnej dopingovej agentúre, aby rozhodli, ako postupovať.“ Ak tvrdíte, že cyklistika je jedným z najčistejších športov, znamená to, že dopingové škandály sú už minulosťou? „Myslím si, že ten, kto sa dnes rozhodne dopovať, tak ho skôr alebo neskôr prichytia. Pretože kontrolné mechanizmy, ktoré fungujú v cyklistike, nie sú prakticky v žiadnom inom športe. A je v podstate nemožné, aby človek, ktorý sa snaží podvádzať, vydržal s tým až do konca kariéry bez toho, aby ho nikdy nepotrestali. Veď aj keď sa pozrieme späť, jazdcov, ktorí celý život dopovali, nakoniec chytili. Netvrdím, že boj proti dopingu je dokonalý. V každej životnej oblasti sú podvodníci a nečistí ľudia, to je realita. Ale dovolím si tvrdiť, že väčšina cyklistov je čistá.“ Tento text ste mohli čítať vďaka tomu, že platíte za obsah. Vážime si to.


Propaganda sa smeje Českej televízii, lebo naletela propagande

Rusko na spojenecký zásah proti Asadovi odpovedalo informačným protiútokom.

Česká televízia prevzala sfalšované zábery, ktoré údajne zobrazovali nedávne spojenecké ostreľovanie Sýrie. Ruské médiá zase šírili zábery z filmu, ktoré vydávali za dôkaz, že chemický útok v Sýrii niekto zinscenoval. Chemický útok v Sýrii a raketový útok spojencov proti režimu Bašára Asada, ktorý vyvolal, sprevádzalo niekoľko internetových hoaxov. Prvý šírila ruská stanica Russia-1, ktorej program Vesti tvrdil, že získal zábery, ktoré dokazujú, že chemické útoky boli zinscenované. Snažil sa naznačiť, že za zábermi stoja takzvané biele prilby, dobrovoľnícka organizácia, ktorá pracuje na sýrskych územiach pod kontrolou protirežimovej opozície. Pomohol si niekoľkými zábermi z nakrúcania filmu. Vesti tvrdili, že zábery, ktoré vyzerajú ako filmovanie, v skutočnosti vytvorili biele prilby, aby obvinili sýrsku vládu, že zinscenovala dôkazy. Britský investigatívny server Bellingcat si všimol, že zábery pochádzajú z nakrúcania sýrskeho filmu Revolution man (Muž revolúcie). Zábery sú aj na oficiálnej facebookovej stránke filmu. Hoax na facebooku šíril aj Ratko Sudecký, ktorý píše pre dezinformačný časopis Zem a vek. Stránka Dezinformácie hoaxy propaganda upozornila, že jeho príspevok prevzalo viac ako 4000 ľudí. Biele prilby sú často terčom propagandy nielen ruských, ale aj sýrskych či iránskych zdrojov, upozorňuje článok na Wikipédii. Text sa odvoláva na viaceré uznávané médiá, ktoré spochybnili kritikov bielych prilieb a upozornili na ich prepojenia na sýrsky režim. Iný hoax mal o niečo závažnejšie dôsledky, naletela naň aj verejnoprávna Česká televízia. V príspevku o ostreľovaní Sýrie použila videozáznam, o ktorom sa ukázalo, že pochádza z ukrajinského Luhanska a vznikol už v roku 2015, vysvetľuje český server Hlídací pes. Český dezinformačný server Aeronet napísal, že Česká televízia manipulovala, aby zakryla neúspech spojeneckého útoku na Sýriu. Problém je, že Česká televízia sporný videozáznam prevzala z twitterového konta Murada Gazdieva, novinára ruskej stanice Russia Today. Tá spolu so sieťou internetových stránok Sputnik spadá pod ruskú štátnu agentúru RIA Novosti. Gazdiev medzitým videozáznam vymazal a pripustil, že išlo o falošnú správu. Napíšte nám na hoax@sme.sk Propagande zrejme naletela aj britská poslankyňa Diane Abbottová, ktorá svoj tweet o sýrskom útoku ilustrovala počítačom vytvorenou fotografiou izraelskej stíhačky F-15 letiacej nad Teheránom. Vojnové konflikty takmer vždy sprevádzajú propaganda a skreslené informácie. Niekedy ich strany konfliktu šíria úmyselne, inokedy sa na verejnosť dostanú neúplné alebo skreslené informácie jednoducho preto, že novinári nemajú šancu lepšie získať.


Berlusconi považuje práva žien za svoju prioritu

Bývalý taliansky premiér je známy svojimi aférami s neplnoletými dievčatami.

RÍM. Bývalý taliansky premiér Silvio Berlusconi, známy svojimi aférami s neplnoletými dievčatami, sa v stredu vyjadril, že práva žien boli vždy prioritou jeho stredopravicovej vlády. Informovala o tom agentúra DPA. Vedci objavili pozostatky nového dinosaura, vyzerá ako kačica. Nepodobá sa však na nič, čo sme si doteraz s pojmom dinosaurus spájali. V pondelkovej dohrávke futsalisti Nitry herne predčili súpera, ale doplatili na zlú koncovku. Rozhodlo sa šesť minút pred koncom. Žilinskí poslanci schválili rozpočet. Prioritou budú eurofondy. Radnica bude hospodáriť s vyrovnaným rozpočtom. "Obhajoba žien je pre nás prioritou a vždy ňou aj bola," uviedol 81-ročný konzervatívny politik v rozhovore pre svoju televíznu stanicu Mediaset. V tejto súvislosti pripomenul problém zabíjania žien ich bývalými alebo súčasnými partnermi, ktorý je podľa neho v Taliansku veľmi rozšírený. Podľa údajov ministerstva vnútra v Taliansku za prvých sedem mesiacov roka 2017 zaznamenali 41 takýchto prípadov. Taktiež polícia evidovala vyše 6000 oznámení týkajúcich sa sledovania žien. Berlusconi obvinil vládnucu stredoľavicovú vládu "z absolútnej nečinnosti" v súvislosti s týmto problémom. V rámci svojej kandidatúry v budúcoročných parlamentných voľbách tiež prisľúbil, že zvýši starobné dôchodky pre matky v domácnosti. Berlusconi počas svojej kariéry čelil veľkej kritike v súvislosti s jeho postojom voči ženám; napríklad keď niekdajšiu modelku a televíznu hviezdu Mariu Rosariu Carfagnaovú menoval za ministerku talianskej vlády zodpovednú za rovnosť príležitostí v rokoch 2008-11. V roku 2009 Berlusconiho opustila jeho druhá manželka Veronica Lariová, keď noviny priniesli odhalenie, že vtedajší premiér navštívil narodeninový večierok 18-ročnej príležitostnej modelky predvádzajúcej spodnú bielizeň, ktorá ho údajne volala "ocko". Známa je aj jeho aféra "bunga bunga", ktorá sa točila okolo tanečnice z nočného klubu, Maročanky Karimy El Mahrougovej prezývanej Ruby. Tá sa zúčastňovala večierkov v Berlusconiho vile v roku 2010, keď bol ešte premiérom a ona mala len 17 rokov. Expremiéra pôvodne uznali vinným z platenia za sex s neplnoletou osobou a bol odsúdený na sedem rokov väzenia. Súd nakoniec rozsudok v roku 2014 zrušil s tým, že neexistuje žiadny dôkaz, že Berlusconi vedel o neplnoletosti El Mahrougovej. V roku 2018 však Berlusconiho čakajú dva súdne procesy v súvislosti s obvineniami z podplácania svedkov v predchádzajúcich procesoch.


Miloš Zeman poslal Trumpovi blahoprajný list s chybami

Šéf českej diplomacie uviedol, že ak k takýmto chybám došlo, je to otázka profesionality prezidentovho okolia.

BRUSEL. Šéf českej diplomacie Lubomír Zaorálek na pondelkovom zasadnutí Rady EÚ pre zahraničné veci v Bruseli priznal, že nepozná obsah blahoprajného listu, ktorý poslal prezident Českej republiky Miloš Zeman víťazovi amerických prezidentských volieb Donaldovi Trumpovi. Českými sociálnymi médiami sa šíri kópia tohto listu s mnohými gramatickými chybami. Zaorálek pri tejto príležitosti pripomenul, že to bol prezident Zeman, kto v priamom prenose z Pražského hradu skritizoval premiéra Bohuslava Sobotku za to, že pri vymenovaní vlády mal na dvoch stranách šesť chýb. "O tom neviem nič," uviedol Zaorálek ohľadne Zemanovho listu pre Trumpa. "Viem, že sme to schytali u pána prezidenta, keď sme nastupovali ako vláda, a my sme sa z toho poučili. Ak to teraz ušlo pánovi prezidentovi, tak mu to poviem, až sa s ním stretnem," prisľúbil Zaorálek. Minister zahraničných vecí ČR dodal, že ak k takýmto chybám došlo, je to otázka profesionality prezidentovho okolia. Takéto záležitosti by si mal podľa neho prezident ustrážiť a blahoželania by mali byť napísané bezchybne. Blahoprajný list pre Donalda Trumpa zverejnil na svojom účte na Twitteri hovorca českého prezidenta Jiří Ovčáček.  Opravený list aj s vyznačenými chybami na Facebooku zverejnila firma Překlady Zasadil. Na otázku, ako vníma skutočnosť, že Ivana Trumpová, bývalá manželka novozvoleného amerického prezidenta, sa chce stať veľvyslankyňou USA v Českej republike, Zaorálek odvetil, že mu neprináleží hodnotiť rozhodovanie budúcej administratívy USA.


Ako začať deň naplno a dosiahnuť ideálne ráno?

Vstávanie, raňajky, šport, nálada. Ako dosiahnuť, aby bolo vaše ráno zdravé?

To, či sa váš deň rozbehne naplno, nezávisí iba od toho, ktorou nohou vstanete. Pričiniť sa musíte aj vy a to vo viacerých oblastiach. Možno si tiež kladiete otázku, čo urobiť preto, aby ste hneď od prvých hodín po zobudení boli plní energie a následne prežili plnohodnotný deň? Pravda je taká, že záleží na niekoľkých rituáloch a správnom nastavení toho, koľko spíte, kedy sa zobúdzate, čo raňajkujete, prípadne kedy vyrazíte na prvý ranný beh. V prvom rade však potrebujete svoje telo a myseľ nastaviť tak, aby veci robili správne. Ide o krok, ktorý sa čiastočne začína už večer. Nastavte si budík o štvrťhodinku skôr a doprajte si ráno trochu viac času pre seba. Ak vstávate do práce, vstávajte bez zhonu a robte veci s pocitom uvoľnenosti. V pokoji si stihnite vypiť šálku čaju alebo prečítať ranné noviny bez toho, aby vás v podvedomí naháňal stres. Zaujíma vás, na ktorú hodinu si treba nastaviť budík, aby to bolo zdravé a zároveň aby ste neodpadávali od únavy? Odpoveď znie banálne a vágne, no v tom tkvie jej čaro a dôležitý význam – u každého je to totiž inak. Každý z nás by sa mal naladiť na vlastný cirkadiánny rytmus, teda na individuálne vnútorné hodiny ovplyvňujúce psychologické, mentálne a behaviorálne zmeny. Priamy dopad na 24-hodinový cirkadiánny rytmus má striedanie svetla a tmy, ale aj teplota. Biorytmus riadi náš organizmus tak, aby sa vhodným spôsobom striedala aktivita a odpočinok. V ranných hodinách, keď pribúda svetlo, mozog vysiela signály na zvýšenie telesnej teploty, produkuje adrenalín a kortizol, aby telo nabil energiou. Hladina týchto hormónov postupne cez deň klesá. Keď sa začína stmievať, sme naopak vystavení stúpajúcemu hormónu melatonínu, ktorý súvisí so spánkom. Celý tento proces sa však vekom trochu mení. Keď starneme, hladina melatonínu v našom tele postupne klesá, takže sa budíme čoraz skôr. Zmena sa podľa vedcov začína niekedy po tridsiatke. Oxfordský neurovedec Paul Kelley vzhľadom na svoj dlhoročný výskum tvrdí, že biologický čas na vstávanie u desaťročných detí je zhruba o 6:30 ráno, v šestnástich čas stúpa na 8:00 a v osemnástke je to už 9:00. V dvadsiatke je tak ideálny biologický čas na vstávanie 9:30 a zvyšovaním veku sa ranný budíček opäť približuje k skorším hodinám. Tridsiatnici by mali vstávať o ôsmej, štyridsiatnici o pol ôsmej, päťdesiatnici o siedmej. Tomu by mal zároveň každý z nás prispôsobiť aj čas, kedy sa uloží do postele, aby si stihol dostatočne oddýchnuť aspoň sedem až osem hodín. Niektorí ľudia majú svoju večernú rutinu, iným sa, naopak, lepšie cvičí ráno. Pred pracovným dňom sa športom nabijú energiou a cítia sa lepšie. Napríklad štúdia z roku 2011 poukázala na to, že 45 minútové intenzívne ranné cvičenie pomáha počas zvyšku dňa udržať na uzde apetít. Dilema je však iná. Mnoho ľudí si v súvislosti s ranným cvičením kladie otázku, či by ho mali stihnúť ešte pred raňajkami, alebo až po nich. Štúdií na túto tému je pritom nespočetné množstvo a neraz sa vo svojich výsledkoch rozchádzajú. Mnohé síce tvrdia, že cvičením na lačný žalúdok sa spáli až o 20 percent viac tuku, jedlom pred cvičením však získate energiu na dostatočný výkon. Navyše pri dlhodobom cvičení nalačno hrozí aj strata svalovej hmoty a spomalenie metabolizmu. Samozrejme nie je príjemné športovať s plným žalúdkom, preto sa odporúča dať si iba niečo ľahké ako jogurt, piškóty, banán či lyžicu arašidového masla. Po cvičení treba samozrejme doplniť energiu už plnohodnotnými raňajkami. Či už ráno cvičíte alebo nie, prvé jedlo by mal človek skonzumovať pol hodinu až hodinu po zobudení. A čo by to malo byť? Raňajky by v prvom rade mali byť vyvážené a pestré. V ideálnom prípade by mali obsahovať bielkoviny, komplexné sacharidy, kvalitné tuky a vlákninu z ovocia alebo zeleniny. To, v akej forme ich do tela dostanete, je už na vás. Ako sacharidy sú vhodné celozrnné pečivo, ovsené vločky, ryžová či ovsená kaša, bielkoviny zastúpi napríklad šunka, arašidové maslo, strukovinové nátierky, vajíčka alebo biely jogurt. Za kvalitné a prospešné tuky považujeme panenské oleje, ale predovšetkým orechy a semená (vlašské, lieskovce, kešu, mandle, respektíve ľanové, slnečnicové, tekvicové i chia). Samozrejmosťou sú čerstvá zelenina a tiež ovocie, s ktorým to však netreba preháňať, keďže často obsahuje veľké množstvo jednoduchých cukrov. Kombinácií je v každom prípade veľké množstvo a raňajkovať sa dá každý deň niečo iné. Prípadne si vyskúšajte urobiť obľúbené smoothie, v ktorom skombinujete všetky potrebné zložky stravy – jogurt, ľubovoľné ovocie a semienka s ovsenými vločkami. Aj naše pracovné schopnosti a sústredenosť sú ovplyvňované biorytmom. Samozrejme, nie každý má možnosť si vybrať, kedy začne pracovať, podľa niektorých výskumov by to však v ideálnom prípade malo byť zhruba 2 a pol hodiny po zobudení. Paul Kelley sa opäť odvoláva na cirkadiánny rytmus a tvrdí, že pracovať by sme mali začať až o desiatej, všetko predtým je príliš skoro a naša spoločnosť trpí spánkovou depriváciou, teda dlhodobým nedostatkom spánku. Profesor manažmentu Christopher Barnes zase apeluje na zamestnávateľov – ak rozvrh práce zodpovedá našim spánkovým návykom, náš výkon je lepší, sme sústredenejší a menej vystresovaní. Spravte si ideálne ráno tak, že sa ešte predtým povenujete sami sebe. Tento bod súvisí vo veľkej miere s časom, ktorý máte. Ak ráno nevstávate na poslednú chvíľu a do práce alebo školy sa neženiete s vyplazeným jazykom, pokúste sa vytvoriť si každodenné drobné radosti, z ktorých sa vykľujú dlhodobé rituály. Práve tie vám môžu pomôcť sa pozitívne naladiť na najbližšie hodiny, na to, čo máte pred sebou. Vstávajte s obľúbenou hudbou, doprajte si pravidelné spoločné raňajky s partnerom či rodinou, strávte o pár minút dlhšie rannou prechádzkou so psom, prečítajte si pár stránok z knihy či novín alebo pozrite prvé správy. Jednoducho si spravte začiatok dňa taký, aký by ste chceli mať celý deň a motivujte sa.


Vlak, ktorý narazil do stanice v New Jersey, zvýšil pred haváriou rýchlosť

NEWARK. Vlak prímestskej dopravy, ktorý havaroval 29. septembra na stanici Hoboken v americkom štáte New Jersey, zvýšil rýchlosť 38 sekúnd pred haváriou. Informovala o tom agentúra AP. Podľa správy Národného úradu pre bezpečnosť dopravy (NTSB) sa vlaková súprava pohybovala rýchlosťou 13 kilometrov za hodinu, ale 38 sekúnd pred haváriou sa jej rýchlosť zvýšila na 34 kilometrov za hodinu, čo je dvojnásobok prípustnej normy. Rušňovodič vyšetrovateľom tvrdil, že pred stanicou Hoboken šiel vlak rýchlosťou 16 kilometrov za hodinu. Uviedol tiež, že samotnú haváriu si nepamätá. Vyšetrovateľom sa podarilo získať údaje o pohybe vlaku zo zapisovača jazdy, videokamery a rušňovodičovho mobilu. Všetky tieto zariadenia zaslali na preskúmanie do špecializovaného laboratória vo Washingtone. Vypracovanie konečnej správy o príčinách minulotýždňovej havárie by mohlo trvať aj viac ako rok, informovala AP.Železničné nešťastie v meste Hoboken si vyžiadalo jedného mŕtveho a viac ako 100 zranených. Pri nehode súprava štátneho dopravcu NJ Transit na stanici Hoboken prerazila slepé zakončenie koľaje, pričom čelný vozeň vybehol na krytú plochu medzi nástupišťami a staničnou budovou. Následne sa zrútila časť kovovej konštrukcie podopierajúcej strechu. Svedkovia uviedli, že k havárii došlo vo vysokej rýchlosti, nie je však zatiaľ jasné, prečo súprava na konci trate nespomalila. Predmetná súprava podľa AP zatiaľ nebola vybavená systémom, ktorý by mohol v takomto prípade automaticky uviesť do činnosti brzdu, aj keď americká vláda už dávnejšie nariadila železniciam, aby ho nainštalovali do svojich vlakov. Stanovená lehota bola totiž opakovane predĺžená a v súčasnosti je posledným termínom koniec roka 2018.


Autobusu s turistami v Turecku skončil prevrátený mimo cesty

ANKARA. Autobus s nórskymi, poľskými a rumunskými turistami zišiel neďaleko stredomorského pobrežia Turecka z cesty a prevrátil sa, informovala v stredu agentúra AP. Zranenia utrpelo najmenej 25 ľudí. Nehoda sa podľa tureckej agentúry Anadolu stala v utorok neďaleko populárnej turistickej destinácie Kemer v provincii Antalya na juhu Turecka. Zranených pasažierov previezli do nemocníc v mestách Kemer a Kumluca. Súkromná tlačová agentúra DHA uviedla, že väčšina zranených sú poľskí turisti a stav dvoch z nich je vážny. Vodič autobusu podľa DHA stratil kontrolu nad vozidlom. Presná príčina nehody však bezprostredne známa nebola.


Prokuratúra obžalovala Matoviča z ohovárania Fica

Obžalobu za ohováranie považuje za zdvihnutý prst voči všetkým, čo chcú poukázať na nezákonnosti.

BRATISLAVA. Prokurátor Krajskej prokuratúry Bratislava obžaloval poslanca Igora Matoviča (OĽaNO) z prečinu ohovárania v prípade údajného účtu premiéra Roberta Fica (Smer) v daňovom raji v Belize. Pre TASR to povedal hovorca prokuratúry Michal Šúrek. Prokurátor Krajskej prokuratúry Bratislava podal dňa 14. septembra 2017 obžalobu na obvineného Mgr. Igora M. na Okresný súd Bratislava I pre prečin ohovárania, uviedol Šúrek pre agentúru TASR. "Ja som nikdy nekomentoval rozhodnutia orgánov činných v trestnom konaní ani to nebudem robiť," reagoval na informáciu premiér Fico. Ja som nikdy nekomentoval rozhodnutia orgánov činných v trestnom konaní ani to nebudem robiť. "Ja chcem, aby orgány činné v trestnom konaní pracovali absolútne nezávisle," uviedol počas stredajšej tlačovej konferencie na Úrade vlády. Polícia ukončila vyšetrovanie tohto prípadu v lete tohto roka a navrhla poslanca obžalovať. Matovič považuje obžalobu za zdvihnutý prst voči všetkým ľuďom, ktorí by chceli poukazovať na nezákonnosti. Slovensko sa podľa neho začína podobať na "diktatúry stredoafrického priestoru". "Tam platí, že kto vlastní štát, vlastní pravdu," vyhlásil. Tiež necíti potrebu sa premiérovi a jeho manželke ospravedlniť. Vyhlásil, že obžaloba ho nezastraší a neodradí od ďalšieho pôsobenia v politike. "Nechcem nariekať nad tým, že ma obžalovali, dalo sa to čakať. Robert Kaliňák de facto vlastní políciu a Robert Fico de facto vlastní prokuratúru, keďže si tam dosadil svojho spolužiaka za generálneho prokurátora," uviedol Matovič. "Celé obvinenie v kauze Belize bolo o týchto dvoch ľuďoch. O tom, že Robert Kaliňák na svojom ministerstve robí kšefty a provízie z týchto kšeftov končia na účte Roberta Fica niekde na Belize, ktoré by mal napísať na schránkovú firmu," vysvetlil. Ak ho odsúdia, je pripravený nastúpiť na výkon trestu. "Bude to trest za to, že som v politike vždy hľadal a budem hľadať pravdu," vyhlásil. Podľa Matoviča je absurdné, aby prípad údajného ohovárania vyšetroval vyšetrovateľ Národnej kriminálnej agentúry, ktorá sa má zaoberať korupciu za milióny eur. Matovič tiež vyhlásil, že zverejnenie podozrení voči predsedovi vlády považoval za svoju občiansku povinnosť a urobil by to znovu. Daniel Lipšic, ktorý Matoviča v tomto prípade zastupuje ako advokát, kritizoval dvojitý meter štátnych orgánov voči rôznym politikom, samotný premiér podľa neho napríklad v poslednom čase verejne vznášal obvinenia na adresu prezidenta. Obžalobu voči Matovičovi označil Lipšic za "flagrantné zneužívanie orgánov činných v trestnom konaní na politický boj". "K takýmto excesom nedochádza ani v Maďarsku a Poľsku," povedal s tým, že politické zásahy kazia dôveryhodnosť inštitúcií ako polícia a prokuratúra. S informáciou o Ficovi vyrukoval Igor Matovič v polovici augusta 2015 najprv na sociálnej sieti, potom aj na tlačovej besede. Mal pritom vychádzať z anonymných informácií, ktoré si našiel v poštovej schránke. Podľa anonymu si mal Fico s manželkou ešte v roku 2008 založiť schránkovú firmu v Belize. Na dvoch účtoch tejto firmy malo byť podľa Matoviča 674 miliónov dolárov. Premiér Fico označil tieto vyhlásenia za hlúposti. Polícia informácie Matoviča preverovala cez finančnú spravodajskú jednotku v Belize. Tá uviedla, že Fico a jeho manželka nemajú a ani v minulosti nemali žiadne osobné alebo podnikateľské účty alebo iné finančné produkty vedené vo finančných inštitúciách v Belize.


Kapacita koryta Dunaja by nemusela byť dostatočná, obhajuje výrub podnik

Krajina pre výrub podľa Správy CHKO Dunajské luhy prichádza o cenné lužné lesy.

BRATISLAVA. Slovenský vodohospodársky podnik (SVP) vyrúbal brehové porasty v starom koryte Dunaja, v úseku od Čunova po Dobrohošť. Správa Chránenej krajinnej oblasti (CHKO) Dunajské luhy - pracovisko Bratislava tento výrub na sociálnej sieti okomentovala ako otrasný. Vodohospodári však tvrdia, že ak by ho nerealizovali, hrozilo by, že kapacita starého koryta Dunaja nebude dostatočná a budú ohrození obyvatelia a majetok v obciach v okolí. Staré koryto Dunaja slúži podľa SVP aj na odvádzanie vody z Dunaja, a to najmä počas vysokých prietokoch na Dunaji, ale aj v prípade, že z rôznych dôvodov nemôže byť prevedené potrebné množstvo vody cez stupeň Gabčíkovo. "Na stupni Gabčíkovo sú plánované opravy na plavebných komorách, ako aj na elektrárni. Navyše, práce v okolí Dunakiliti nám avizovali aj maďarskí vodohospodári. Z týchto dôvodov bude potrebné odvádzať vodu aj v starom koryte Dunaja," povedal pre TASR hovorca SVP Pavel Machava. Ak by sa výrub nerealizoval, podľa vodohospodárov by hrozilo, že kapacita starého koryta Dunaja nebude dostatočná a budú ohrození obyvatelia a majetok v obciach v blízkosti. Od výstavby sústavy vodných diel Gabčíkovo-Nagymaros bolo čistenie starého koryta Dunaja podľa SVP nedostatočné, výsledkom čoho boli aj vyrastené náletové dreviny presne na mieste, kde prebiehal výrub. Vodohospodári mali na jeho realizáciu (výlučne v koryte starého Dunaja) podľa Machavu všetky potrebné povolenia. Krajina pre výrub podľa Správy CHKO Dunajské luhy - pracovisko Bratislava takto prichádza o mimoriadne cenné lužné lesy, ktoré sú biotopom ohrozených a chránených druhov rastlín. "Aj chránená scila viedenská (Scilla vindobonensis), takto prišla o svoj biotop. Účel týchto výrubov je z hľadiska dnešnej úrovne vedeckého poznania neospravedlniteľný a považujeme ho za zneužitie vodného zákona," uviedla. V súvislosti s účelovým znížením prietoku v starom koryte Dunaja avizovala podanie trestného oznámenia. "Aby sa ťažké mechanizmy dostali k drevu, vodohospodári prakticky vypustili Dunaj. Následkom bol úhyn množstva rýb priamo na suchom dne vodného toku starého koryta Dunaja," spresnila Správa CHKO. Tento výrub podľa niektorých aktivistov len dokazoval prípravu zámeru na prehradenie starého koryta Dunaja vodnými dielami. Ministerstvo dopravy a výstavby však pre TASR uviedlo, že tu nateraz nie je plánovaná žiadna výstavba vodných diel. Ako podotýka, hraničný úsek Dunaja patrí do pôsobnosti a kompetencií splnomocnencov vlád pre výstavbu a prevádzku sústavy vodných diel Gabčíkovo-Nagymaros. "Na úrovni splnomocnencov sa doteraz nerokovalo a nerokuje vo veci prehrádzok v starom koryte Dunaja," podotkol rezort.


Kmotríkov advokát sa stiahol z firmy za bratislavskou vodou

Štátny tajomník Peter Ďurček odišiel len z predstavenstva, majiteľom firiem za bratislavskými vodárňami môže ostať naďalej.

BRATISLAVA. Štátny tajomník ministerstva dopravy Peter Ďurček v utorok 11. októbra odišiel z predstavenstva spoločnosti Infra Services, ktorá má sporný biznis s Bratislavskou vodárenskou spoločnosťou. V internetovom obchodnom registri sa zmena objavila v piatok. Ďurček z Infra Services odišiel, pretože to vyžaduje ústavný zákon o ochrane verejného záujmu. V utorok sa stiahol tiež z predstavenstva spoločnosti Hedin, ktorá je 49-percentným akcionárom firmy Infra Services. Vláda Ďurčeka do funkcie vymenovala 21. septembra na návrh Slovenskej národnej strany (SNS), je to dlhoročný známy predsedu SNS Andreja Danka. Ďurček je advokát, spolumajiteľ Advokátskej kancelárie Bugala – Ďurček. Jej klientmi sú aj firmy zo skupiny Grafobal podnikateľa Ivana Kmotríka. Po vymenovaní za štátneho tajomníka si Ďurček pozastavil aj výkon advokátskej licencie. Spoločnosti Infra Services a Hedin, z ktorých vedenia Ďurček odišiel, sú spájané so sporným biznisom za prevádzkou verejnej vodovodnej a kanalizačnej siete na západe Slovenska. Infra Services je dcérskou firmou Bratislavskej vodárenskej spoločnosti (BVS), ktorá vznikla ešte v roku 2007. Primátorom hlavného mesta bol Andrej Ďurkovský z KDH. Vodárne do Infra Services vyčlenili časť svojho majetku a firmy vzápätí medzi sebou uzavreli zmluvu o poskytovaní služieb. BVS podľa zmluvy platí Infra Services za odpočty vodomerov, údržbu potrubí či budovanie novej vodovodnej a kanalizačnej siete, čo si dovtedy vodárne zabezpečovali sami. Bratislavskí mestskí poslanci poukazovali na nezmyselnosť takéhoto biznisu, keďže BVS platila za služby vlastnej dcérskej firme. V septembri 2010 mestský poslanec Ján Budaj upozornil, že prostredníctvom Infra Services mesto pripravuje skrytú privatizácia vodární. O štyri mesiace neskôr do Infra Service naozaj vstúpil súkromný akcionár, firma Hass získala 49 percent akcií podniku za 7 miliónov eur. Transakciu financovala Privatbanka, ktorá patrí investičnej skupine Penta. Hass nebol partnerom vodární nadlho, už v roku 2012 predal 49-percentný podiel v Infra Services neznámej firme Hedin zo Žiline. Táto firma je spolumajiteľom Infra Services doteraz. Infra Services je zisková firma, zmluva s vodárňami firme jej podľa informácií z roku 2012 garantuje tržby okolo 17 miliónov eur ročne. V skutočnosti je jej obrat výrazne vyšší, vlani napríklad podľa zverejnenej účtovnej závierky išlo o 28,5 milióna eur. Od roku 2009 firma Infra Services vytvorila zisk 6,7 milióna eur. Na firmu Hedin z toho pripadá 49 percent, teda 3,3 milióna eur. Záujem o vodárenský biznis mám, no za týmto nie som. Kto sú skutoční vlastníci spoločnosti Hedin, nebolo nikdy známe. Hedin zakladali a spravovali advokáti spolupracujúci s Kmotríkom, ktorý sa netajil záujmom o bratislavské vodárne. Medzi novinármi sa preto udomácnila interpretácia, že Kmotrík je skutočným vlastníkom firmy Hedin. Už v roku 2012 to však podnikateľ odmietol. „Záujem o vodárenský biznis mám, no za týmto nie som,“ povedal vtedy pre denník SME. Štátny tajomník Ďurček teraz v rozhovore pre Denník N vôbec prvýkrát vyhlásil, že vlastníkom firmy Hedin je on sám. „Myslím, že je všeobecne známe, že tú spoločnosť vlastním ja a môj kolega (advokát Juraj Bugala, pozn.). Zakladal som ju, vytváral a vlastním ju,“ tvrdí. Ústavný zákon o ochrane verejného záujmu verejným funkcionárom zakazuje, aby boli štatutármi firiem. Vlastníctvo firiem tam obmedzené nie je. Ďurček, hoci je štátnym tajomníkom, tak môže naďalej vlastniť podiel vo firme Hedin. Podnikateľ Kmotrík sa o bratislavské vodárne usiluje už niekoľko rokov. Jeho skupina Grafobal má s mestom Skalica uzatvorenú zmluvu o budúcej zmluve o predaji akcií vodární. Mesto je podľa zmluvy ochotné predať Kmotríkovi asi 8 percent akcií Bratislavskej vodárenskej spoločnosti. Dokončeniu transakcie bránia stanovy vodární, ktoré zakazujú vstup súkromnej firmy do akcionárskej štruktúry podniku. Skalica sa pokúša stanovy zmeniť, opakovane to neprešlo cez dozornú radu vodární a bratislavské mestské zastupiteľstvo. Investičná skupina Penta je finančným partnerom firmy NAMAV, ktorá je 45-percentným akcionárom spoločnosti Petit Press, vydavateľa denníka SME. Tento text ste mohli čítať vďaka tomu, že platíte za obsah. Vážime si to.


Na policajnej stanici v Damasku zabíjalo dieťa

Do budovy policajnej stanice vošlo malé dievča, položilo otázku, či si môže zájsť na toaletu, a odpálilo sa.

BEJRÚT. Malé dievča vo veku približne deväť rokov sa v piatok odpálilo na policajnej stanici vo štvrti Midán v sýrskej metropole Damask. Informovala o tom sýrska štátna spravodajská televízia Ichbáríja. Televízia odvysielala rozmazané zábery, ktoré vyzerali ako začiernená hlava dievčaťa v závoji, a zachytávali aj skazu vo vnútri predpokladanej policajnej stanice. Štátna tlačová agentúra SANA s odvolaním sa na damaský policajný zdroj oznámila, že došlo k výbuchu na policajnej stanici. Svedok v oblasti explózie agentúre Reuters povedal, že do budovy policajnej stanice vošlo malé dievča, položilo otázku, či si môže zájsť na toaletu, a odpálilo sa. Organizácia Sýrske pozorovateľské centrum pre ľudské práva (SOHR), ktorá monitoruje vojnu v krajine, uviedla, že v mestskej časti Midán došlo k výbuchu a objavili sa správy o obetiach.


TECH_FMHúsenicu naučili žrať plast, môže to priniesť revolúciu

Vedci náhodou našli húsenicu, ktorá sa dokáže živiť polyetylénom.

Trvá stáročia, kým sa takýto odpad rozloží prirodzenou cestou. Teraz však vedci prišli na spôsob, ako by sme sa raz mohli plastov zbaviť. Kľúčom je druh húsenice, ktorý sa prirodzene živí čímsi, čo sa na plasty ponáša. Ako a kde však vedci takúto húsenicu našli? Čo im ukázala? A ako by nám mohla pomôcť pri recyklovaní obrovského množstva odpadu? Vypočujte si podcast TECH_FM. je program propagujúci vedu a nové technológie. Vzniká v spolupráci Tech.sme.sk a Rádia_FM a znie naživo v rozhlase každý štvrtok po 15:00.


Odchod šéfa vyšetrovacieho tímu Gorila je podľa SaS zlý signál

Kyselica požiadal o uvoľnenie z pozície šéfa vyšetrovacieho tímu Gorila.

BRATISLAVA. Odchod Lukáša Kyselicu z pozície šéfa vyšetrovacieho tímu Gorila a z polície je zlý signál pre spoločnosť. Zhodli sa na tom podpredseda SaS Ľubomír Galko a podpredseda hnutia OĽaNO Gábor Grendel. SaS sa obáva, že narazil na pokusy o marenie vyšetrovania. Ak sa to potvrdí, bude žiadať vyvodenie zodpovednosti voči jeho nadriadeným. "Je to veľmi zlý signál pre spoločnosť, ktorá túži po spravodlivosti, a, naopak, dobrá správa pre aktérov Gorily," skonštatoval Galko. Predpokladá, že Kyselica mohol naraziť na pokusy o marenie vyšetrovania. Podobne to bolo podľa neho aj s jeho predchodcom Marekom Gajdošom. "Ak sa tieto problémy potvrdia, strana SaS bude žiadať o vyvodenie zodpovednosti voči jeho nadriadeným, nevynímajúc prezidenta Policajného zboru Milana Lučanského," dodal. "Neviem si predstaviť, že by toto urobil človek, ktorý by cítil podporu nadriadených," uviedol Grendel na sociálnej sieti. Skonštatoval, že polícia sa odchodom bývalého policajného prezidenta Tibora Gašpara a ďalších "asi stále dostatočne nevyčistila". Most-Híd sa k situácii zatiaľ vyjadriť nechce. "Nepoznáme dôvody rozhodnutia pána Kyselicu, preto sa k jeho odchodu nebudeme vyjadrovať," skonštatovala pre TASR hovorkyňa strany Klára Debnár. Kyselica podľa svojich slov v utorok podal žiadosť o uvoľnenie zo služobného pomeru. Dôvody zatiaľ nechcel konkretizovať, urobí tak podľa svojich slov až po uplynutí dvojmesačnej výpovednej lehoty. Prezídium Policajného zboru (PPZ) reagovalo tým, že ide o Kyselicovo osobné rozhodnutie a tím Gorila má naďalej plnú podporu vedenia Národnej kriminálnej agentúry (NAKA). Vo vyšetrovaní bude pokračovať. Kyselica bol na čele tímu NAKA pre vyšetrovanie kauzy Gorila od 1. decembra 2016. Dovtedy bol jeho členom. Vo funkcii nahradil dovtedajšieho šéfa tímu Mareka Gajdoša, ktorý odišiel na vlastnú žiadosť do civilu. Kyselica pôsobí v ozbrojených zboroch vyše 20 rokov. V tíme Gorila, ktorý vznikol 9. januára 2012, bol od 26. januára 2012.


Jaroš dvomi asistenciami pomohol Ottawe, bodoval aj Cehlárik

NEW YORK. Hokejisti Ottawy Senators zvíťazili nad hráčmi Winnipegu Jets 4:3 po predĺžení v sobotňajšom stretnutí zámorskej NHL. Slovenský obranca Christián Jaroš prispel k triumfu Senators dvomi asistenciami. Pre košického rodáka to bol vôbec prvý zápas s viac než jednou asistenciou a druhý dvojbodový v profiligovej kariére. Dvadsaťdvaročný bek odohral v aktuálnom ročníku 43 duelov so ziskom siedmich bodov (1+6). O triumfe Senators rozhodol v predĺžení Ryan Dzingel. Okrem neho sa presadili aj Mark Stone, Matt Duchene (obaja 1+1) a Rudolfs Balcers. Brankár Anders Nilsson zneškodnil 23 striel domácich. "V poslednom čase hráme naozaj dobre. V niektorých zápasoch sme nevyužili naše príležitosti a prehrali o jeden gól. Dnes to bol tesný zápas," uviedol tréner Senators Guy Boucher pre oficiálny ligový web. Tri zo štyroch presných zásahov Ottawy padli v presilovej hre. Senators zdolali Jets druhýkrát v rozmedzí siedmich dní, minulú sobotu zvíťazili 5:2. Dva góly Winnipegu strelil obranca Tyler Myers. "Skórovať je vždy príjemný pocit, ale bolo by ešte lepšie, ak by sme zvíťazili a získali bod navyše," povedal Myers. Gólman Laurent Brossoit si pripísal 37 úspešných zákrokov. Hráči Jets prehrali druhý zápas po sebe a piaty z ostatných siedmich. Tampa Bay vynulovala Montreal a zvíťazila 3:0. Brankár Tampy Andrej Vasilevskij potreboval na čisté konto 20 úspešných zákrokov. Bol to osemnásty shutout ruského gólmana v drese Tampy, čím stanovil nový klubový rekord. "Nebolo to také zlé. Chlapci hrali naozaj dobre, nepustili na mňa veľa striel a veľa z nich zablokovali. Všetko je to o tímovom duchu," vyjadril sa Vasilevskij. Tampa Bay triumfovala v piatom stretnutí v sérii. Ruský útočník Nikita Kučerov skóroval v ostatných štyroch z nich a s 94 bodmi (27+67) je najproduktívnejším hráčom súťaže. Slovenský obranca Tampy Erik Černák odohral 17:48 min bez zápisu do kanadského bodovania. Košický rodák bol so siedmimi strelami najaktívnejším strelcom zápasu, pripísal si aj jeden plusový bod a rozdal tri bodyčeky. Útočník Montrealu Tomáš Tatar vyslal počas 14:37 min na ľade dve strely na Andreja Vasilevského. Boston zdolal Los Angeles 4:2. Slovenský útočník Bruins Peter Cehlárik si pripísal druhú asistenciu v sezóne NHL 2018/2019, keď prihrával na úvodný gól Bostonu, ktorý dal Jake DeBrusk. Žilinský rodák má po 13 dueloch na konte 6 bodov (4+2). Kapitán Bostonu Zdeno Chára odohral 21:32 min bez bodového zisku, inkasoval jeden menší trest. Philadelphia zvíťazila nad Detroitom 6:5 po predĺžení. Hráči Flyers viedli v 42. minúte štvorgólovým rozdielom a zdalo sa, že bez problémov dovedú duel do úspešného konca. Hostia sa však vzchopili a najmä zásluhou dvojgólového Anthonyho Manthu dokázali vyrovnať skóre na 5:5. Vo Wells Fargo Center sa tak muselo predlžovať. V pridanom čase nakoniec uspeli domáci, ktorým dva body zariadil Travis Konecny. Na góly bohaté stretnutie videli aj diváci v Pittsburghu, kde domáci podľahli Calgary 4:5. Hostia prelomili sériu štyroch prehier po sebe. V Pensylvánii využili domáci hokejisti tri presilovky, v záverečnej tretine dvakrát skóroval Jevgenij Malkin, ale na body to nestačilo. Tridsaťdvaročný útočník Calgary Derek Ryan nazbieral tri gólové prihrávky. NHL 2018/2019 - základná časť: Góly: 5. Gostisbehere (Patrick, Laughton), 23. Konecny (Provorov, Couturier), 25. Laughton (Simmonds, Patrick), 41. Voráček (Lindblom), 42. Patrick (Simmonds, MacDonald), 62. Konecny (Couturier, Gostisbehere) - 15. Nyquist (Bertuzzi, Green), 43. Bertuzzi (D. Larkin), 44. Vanek, 49. Mantha (DeKeyser, Ehn), 60. Mantha (Green, Kronwall) Góly: 18. Guentzel (Schultz, Bjugstad), 27. Crosby (Malkin, Kessel), 46. Malkin (Crosby, Kessel), 55. Malkin (Letang, Crosby) - 8. Mangiapane (Kylington, D. Ryan), 22. Frolík (Tkachuk, R. Andersson), 24. Czarnik (D. Ryan), 37. Hamonic (Monahan, Lindholm), 39. Bennett (D. Ryan, Backlund) Góly: 45. Tarasenko (O´Reilly, Schenn), 45. Sanford (Sundqvist, Maroon), 59. Schwartz (Tarasenko, Bozak) Góly: 24. Galchenyuk (Oesterle), 26. Archibald (Stepan, Crouse) /útočník Richard Pánik (Arizona) nehral pre chorobu/ Góly: 24. Pulock (Toews, Bailey), 34. Filppula (Leddy, Boychuk), 46. Barzal (Toews, Bailey), 58. Lee (Komarov), 59. Nelson - 40. Nugent-Hopkins (Russell, Rieder), 51. Draisaitl (McDavid, Klefbom) Góly: 43. Kučerov (Stamkos, Palát), 44. Gourde (Point, Kučerov), 57. Johnson (Stamkos, Palát) /obranca Erik Černák (Tampa Bay) odohral 17:48 minúty, pripísal si jeden plusový bod, až sedemkrát vystrelil na bránku súpera, prezentoval sa tiež tromi bodyčekmi a dvomi zablokovanými strelami/ /útočník Tomáš Tatar (Montreal) odohral 14:37 minúty, raz vystrelil na bránku súpera a prezentoval sa jednou zablokovanou strelou/ Góly: 3. Tanev (Lowry), 6. Myers (Tanev), 56.Myers (Roslovic, Little) - 2. Stone (Tkachuk, Duchene), 34. Balcers (Dzingel, JAROŠ), 41. Duchene (Ryan, Stone), 64. Dzingel (Tierney, JAROŠ) /obranca Christián Jaroš (Ottawa) odohral 15:47 minúty, dvakrát asistoval, pripísal si jeden plusový bod, dvakrát vystrelil na bránku súpera, prezentoval sa tiež jedným bodyčekom a jednou zablokovanou strelou/ Góly: 6. Williams (Aho, Niederreiter), 9. McHinn (Faulk), 57. Ferland (Svechnikov, Wallmark) Góly: 17. Kane (DeBrincat, Strome), 40. Toews (Gustafsson, Kane) - 13. Dubois (Savard), 17. Panarin (Bjorkstrand, Dubois), 20. Atkinson (Panarin, Murray), 41. Panarin (Jones, Murray), 56. Anderson (Murray) Góly: 4. Meier (Karlsson, Kane), 32. Couture (Pavelski, Burns), 54. Pavelski (Meier, Couture) - 5. Roussel (Biega), 45. Boeser (Pettersson, Pouliot) Góly: 18. Pacioretty (Eakin, Lindberg), 31. Pirri (Smith, Karlsson), 42. Theodore (Stastny, Tuch), 54. Lindberg (Tuch), 56. Pacioretty - 55. Fiala (Ekholm) Góly: 31. Kovaľčuk (Kopitar, Doughty), 56. Iafallo (LaDue, Kempe) - 6. DeBrusk (CEHLÁRIK, Krejčí), 37. Marchand (Bergeron), 58. McAvoy (DeBrusk, Krejčí), 59. Bergeron /brankár Jaroslav Halák (Boston) sedel na striedačke/ /obranca Zdeno Chára (Boston) odohral 21:32 minúty, pripísal si dva plusové body, prezentoval sa tiež dvomi zablokovanými strelami a jedným ziskom puku/ /útočník Peter Cehlárik (Boston) odohral 10:57 minúty, raz asistoval, pripísal si jeden plusový bod, prezentoval sa jednou zablokovanou strelou a jedným ziskom puku/


Roztrhlo sa vrece s tehotnými celebritami, otcom sa stane aj George Clooney

Otcom sa prvýkrát stanú George Clooney, Jason Statham či Bradley Cooper.

Rok 2016 pre niektoré známe tváre končil šťastnými správami, iné ich oznámili svetu v úvode tohto roka. A medzi nimi boli aj také, ktoré spôsobili svojim oznámením príchodu potomka poriadny rozruch. Rok 2017 však prináša mnoho hollywoodskych prvorodičiek a budúcich otcov. Speváčka Beyoncé (35) prekonala rekord najviac "lajkovaného" a komentovaného statusu na sociálnej sieti Instagram, keď uverejnila štylizovanú fotografiu seba s tehotenským bruškom a naznačila, že s manželom, spevákom, raperom a producentom Jay-Z, čaká dvojičky. Po internetom oslavovanej fotografii americká diva pridala dokonca celý album umeleckých fotografií s tehotenským bruškom, kde pózovala v bazéne, pred bielou stenou aj so svojou päťročnou dcérou Blue Ivy. Loading
 ... So správou o dvojičkách prekvapili prednedávnom aj George Clooney (55) a jeho manželka Amal (39). Ani jeden z nich zatiaľ o tehotenstve neprehovorili verejne, no domnienku potvrdila Julie Chenová z The Talk. Pre spravodajský portál AFP sa zas blízky priateľ hviezdnej dvojice vyjadril, že ide o dvojičky. Pár sa vzal v roku 2014 v Benátkach. Svadba bola významnou a médiami sledovanou udalosťou, ktorá trvala celý víkend. Okolie Georgea a Amal prirodzene očakávalo, že sa ich vzťah pretaví po svadbe aj do rodičovstva. Clooney niekoľkokrát potvrdil, že rodičovstvo v budúcnosti zvažuje a tak sa aj stalo. Amal rastúce bruško maskuje pod voľné oblečenie, preto sa nevie, v ktorom mesiaci práve je. Ostáva len počkať na vyjadrenie budúcich rodičov. Loading
 ... Hneď po tom, ako Clooneyovci oznámili šťastnú novinu vyšla so správou o tehotenstve von aj krásna modelka Rosie Huntington-Whiteley (29). So snúbencom, hercom známym najmä z akčných filmov, Jasonom Stathamom (49) čakajú spoločne svoje prvé dieťa. Fanúšikom sa so správou zverila na Instagrame, keď pod fotografiu na pláži napísala: "Sme veľmi šťastní, že vám môžeme oznámiť, že s Jasonom čakáme dieťa!" Loading
 ... Herečka Zooey Deschanel (37) známa najmä zo seriálu New Girl s manželom Jacobom Pechenikom (43) oznámila tehotenstvo tesne pred Vianocami minulého roka. Pár sa stane rodičmi už po druhýkrát. Ich prvá dcéra Elsie Otter má v súčasnosti 18 mesiacov. O tehotenstve herečky Marion Cotillard (41) informovali médiá už v novembri, práve v období, keď sa pripravovala premiéra filmu Spojenci s Bradom Pittom. Marion a aj jej očakávané dieťa sa stali obeťou škandálu, ktorý sprevádzal rozvod Brada a Angelina Jolie. Niektorí tvrdili, že Marion bola Pittovou milenkou, zblížili sa počas nakrúcania spoločného filmu, no všetky domnienky herečka vyvrátila. Otcom dieťaťa je francúzsky herec, producent a scenárista Guillaume Canet (43), s ktorým má Marion aj prvé dieťa, päťročného syna Marcela. Sexy ruská modelka tvorí pár s hercom Bradley Cooperom (41) od jari 2015. Aj keď o svojom vzťahu hovoria len zriedka, spoločné šťastie neskrývajú. Koncom novembra sa Irina (31) zúčastnila ako modelka prehliadky značky Victoria´s Secret a v zvodnej spodnej bielizni odhalila rastúce bruško. O svojom tehotenstve prehovorila Amanda Seyfried (31) prvýkrát v novembri 2016. Prvého potomka očakáva so snúbencom Thomasom Sadoskim (40). Pre Vogue Australia sa k tehotenstvu vyjadrila: "Nikdy som nebola viac nadšená a pripravená ako teraz." Pár žije spoločne od začiatku minulého roka. Tehotenské bruško Natalie Portmanovej (35) je len ťažké prehliadnuť. Aj keď vyzerá, že by sa jej druhý potomok mal čoskoro narodiť, chýba jej ešte pár mesiacov. V talkshow Ellen DeGeneresovej hovorila o chutiach na rôzne druhy jedál, ktoré jej tehotenstvo sprevádzajú a porovnávala predošlé tehotenstvo so synom Alephom: "S ním som mala chuť na všetko krémové, hocijaký dezert so šľahačkou alebo len na samotnú šľahačku. Tentoraz sú to skôr ananás, uhorky, burritos." S Benjaminom Millepiedom už očakáva druhé dieťa, aj keď pohlavie stále nevie a zdá sa, že ani nechce. Syna Alepha porodila v júni 2011. Medzi páry, ktoré sa tešia na svoje prvé dieťa patrí aj speváčka Ciara (31) s manželom, hráčom amerického futbalu Russellom Wilsonom (28). Budúca mamička je už v treťom trimestri. Aj keď pre pár to znamená prvé spoločné dieťa, Ciara sa už stala matkou syna Future Zahir Wilburna (2), ktorého má zo vzťahu s raperom Future. Loading
 ...


Slovenský tréner Liberca končí, nahradí ho generálny manažér Trnavy

LIBEREC. Novým trénerom českého futbalového klubu Slovan Liberec sa stal Pavel Hoftych. Päťdesiatdvaročný bývalý kormidelník a generálny manažér Spartaka Trnava na lavičke nahradil Zsolta Hornyáka. Slovák pre rodinné dôvody rezignoval na svoju funkciu. "Som rád za túto ponuku a možnosť byť súčasťou Slovana Liberec. Času je teraz málo, už v pondelok musíme začať s celým procesom," uviedol na tlačovej konferencii Hoftych. Liberec sa v uplynulej sezóne tretíkrát za sebou neprebojoval do pohárovej Európy. V českej najvyššej lige sa umiestnil na šiestej priečke. V Liberci pôsobia aj traja slovenskí futbalisti, Martin Koscelník, Erik Micovčák a Filip Oršula. Informáciu priniesol portál idnes.cz.


Čína udelí výnimku na clá 16 kategóriám výrobkov z USA

Výnimky nadobudnú účinnosť 17. septembra.

PEKING. Čína v stredu oznámila, že udelí výnimku na clá 16 kategóriám výrobkov z USA. Peking sa rozhodol urobiť tento krok pred začiatkom nového kola obchodných rozhovorov, ktoré sa majú uskutočniť na budúci mesiac vo Washingtone. Čína a USA sa už viac ako rok zmietajú v obchodnom spore, ktorý zasiahol aj svetovú ekonomiku. Výnimky, ktoré oznámila Čína v stredu, nadobudnú účinnosť 17. septembra a budú platiť jeden rok do 16. septembra 2020, uviedol čínsky štátny výbor pre clá. Zároveň zverejnil dva zoznamy amerického tovaru, ktorý bude oslobodený od ciel vo výške 25 % zavedených minulý rok. Vláda v Pekingu sa tak snaží zmierniť dôsledky obchodného sporu bez toho, aby zrušila poplatky za hlavné poľnohospodárske výrobky, ako sú sójové bôby a bravčové mäso. Tieto výnimky sa vzťahujú na americký tovar z prvého kola odvetných ciel, ktoré Čína zaviedla vlani v júli. Čínska vláda začala prijímať žiadosti o oslobodenie od cla už v máji, ale až teraz oznámila, ktoré výrobky dostanú výnimku. Na budúci mesiac odcestujú do USA vysokopostavení čínski vyjednávači a tento mesiac sa majú konať diskusie na nižšej úrovne. Obe strany zvýšili clá na vzájomný dovoz od 1. septembra v rámci eskalácie ich obchodného sporu a plánujú pridať ďalšie od 1. októbra. A od 15. decembra ich chcú opäť zvýšiť, ak nedôjde k prelomu na rokovaniach.


V Istanbule sa začali opakované komunálne voľby

Istanbulčania si volili starostu už v marci.

ISTANBUL. V tureckom Istanbule sa v nedeľu opäť otvorili volebné miestnosti. Tamojší voliči majú možnosť ísť voliť v opakovaných komunálnych voľbách, ktorých výsledok môže pre tureckého prezidenta Recepa Tayyipa Erdogana a jeho politických spojencov po 25 rokoch znamenať stratu kontroly nad správou mesta. Istanbulčania môžu odovzdať svoje hlasy do 17:00 (16:00 stredoeurópskeho letné času). Predbežné výsledky volieb by mali byť známe neskôr počas nedele.V komunálnych voľbách, ktoré sa konali 31. marca, vyhral opozičný kandidát Ekrem Imamoglu. Ten takmer tri týždne už pôsobil ako starosta mesta. Vládna strana, ktorej kandidát utrpel šokujúcu prehru, však napadla výsledky volieb s tým, že počas nich došlo k procedurálnym nezrovnalostiam. Volebná komisia v máji vyhovela jej žiadosti, označila voľby za neplatné a vyhlásila nové.


Parlament schválil novelu o peňažných príspevkoch na kompenzáciu ŤZP

Novelou sa majú odstrániť znevýhodnenia ľudí trpiacich autizmom alebo Aspergerovým syndrómom.

BRATISLAVA. Návrh zákona nezaradenej poslankyne Sone Gaborčákovej o peňažných príspevkoch na kompenzáciu ťažkého zdravotného postihnutia (ŤZP) definitívne schválil parlament. A to aj napriek výhradám Ministerstva práce, sociálnych vecí a rodiny (MPSVaR). Za návrh hlasovalo 123 zo 129 prítomných poslancov. Novelou sa majú odstrániť znevýhodnenia ľudí trpiacich autizmom alebo Aspergerovým syndrómom, ktoré nastávajú v aplikačnej praxi. "Ďakujem všetkým poslancom naprieč politickým spektrom, že podporili tento môj boj pre tých najzraniteľnejších. Už tri roky upozorňujem v Národnej rade na to, že ľudia so zdravotným znevýhodnením sú taktiež medzi nami a ak to je v našich silách, tak im pomáhajme," poznamenala Gaborčáková. Poslankyňa okrem iného považuje za veľmi dôležitý posun, že zásluhou tejto novely sa zvýši percentuálna miera funkčnej poruchy u autistov a Aspergerov syndróm sa dopĺňa ako komplexná porucha. "Ľudia, ktorí potrebujú pomoc, ju aj reálne dostanú," zdôraznila. Gaborčáková v novele zákona upravuje niekoľko oblastí. Chce zmeniť percentuálnu mieru funkčnej poruchy pri zdravotnom postihnutí, doplniť Aspergerov syndróm ako komplexnú poruchu, rovnako sa má okrem autizmu zaradiť aj k duševným poruchám a poruchám správania. Týmto ľuďom chce pomôcť aj pri nadmernom opotrebovaní šatstva, bielizne a bytového zariadenia. Okrem toho chce explicitne uviesť autizmus a Aspergerov syndróm medzi zdravotné postihnutie na účely priznania parkovacieho preukazu, ako aj precizovať preukazovanie nároku na peňažný príspevok na kompenzáciu zvýšených výdavkov súvisiacich so zabezpečením prevádzky osobného motorového vozidla, ide o tzv. príspevok na benzín, ktoré fyzická osoba s ťažkým zdravotným postihnutím využíva na vzdelávacie aktivity v prípade, ak má individuálny študijný plán. Tiež presadzuje priznanie peňažného príspevku na kompenzáciu zvýšených výdavkov súvisiacich s opotrebovaním šatstva a bielizne aj fyzickým osobám s ťažkým zdravotným postihnutím, ktorým sa poskytuje celoročná pobytová sociálna služba. Gaborčáková navrhuje aj zjednotenie výšky mesačného peňažného príspevku na opatrovanie pri opatrovaní jednej fyzickej osoby s ťažkým zdravotným postihnutím bez ohľadu na skutočnosť, či sa ŤZP poskytuje ambulantná forma sociálnej služby. Vypustiť sa má po novom aj možnosť zníženia peňažného príspevku na opatrovanie pomernou časťou za dni, počas ktorých bol opatrovaný v zdravotníckom zariadení ústavnej zdravotnej starostlivosti dlhšie ako 30 dní. Ministerstvo práce malo k návrhu výhrady. Napríklad upozornilo na to, že poslankyňa novelou zákona de facto vytvára nový druh peňažného príspevku, ktorý má slúžiť na opotrebovanie šatstva a obuvi či bytového zariadenia. "V súčasnosti platným zákonom ustanovený peňažný príspevok na kompenzáciu zvýšených výdavkov súvisiacich s hygienou alebo s opotrebovaním šatstva, bielizne, obuvi a bytového zariadenia je jeden druh peňažného príspevku v jednej paušálnej sume, ktorý nie je možné rozdeliť na jednotlivé segmenty podľa druhu sociálnej služby, na ktorú by sa viazal," uviedol rezort práce. Riziko novely vidí ministerstvo aj v duplicitnom financovaní sociálnych služieb, tiež mu okrem iného prekáža "generalizovanie postihnutia autizmus".


USB kľúč namiesto dvojitého prihlásenia. Google má zvyšovať ochranu

Služba má byť určená pre ľudí, ktorí potrebujú zvýšenú ochranu.

MOUNTAIN VIEW, BRATISLAVA. Google chystá nový bezpečnostný plán pre používateľov, ktorí by sa mohli stať terčom hackerov. Heslá a dvojfaktorové prihlasovanie chce vymeniť za USB kľúč. Už od budúceho mesiaca by sa mohol stať doplnkovou platenou službou s názvom Advanced Protection Program. Služba je podľa magazínu Engadget určená pre podniky, politikov, aktivistov a ľudí, ktorých súkromie žiada zvýšenú ochranu. Namiesto pravidelnej zmeny hesiel a úzkostlivého prihlasovania pre každé spojenie samostatne sa ľudia budú môcť spoľahnúť na hardvérové technológie. Výmenu kryptografických kľúčov zabezpečí zariadenie podobné USB kľúču. Po pripojení k počítaču uskutoční prihlásenie a autorizáciu jednotlivých operácií. Súčasne budú zablokované všetky doplnky a aplikačné rozhrania, ktoré otvárajú cestu k používateľským dátam. Hardvér ochráni súbory v cloude, e-maily, ale aj adresáre či rozpisy úloh. Akým spôsobom chce firma realizovať technológiu v mobiloch v tejto chvíli nie je úplne jasné. Hovorí sa však o bezdrôtovom rozhraní, ktoré splní rovnakú úlohu ako USB port. Podobnú technológiu už nejaký čas prevádzkuje firma Yubikey, ktorá v čase svojho vzniku predviedla víziu digitálnych identít, ktoré majú fyzické zabezpečenie zázemia.


Bombová hrozba donútila lietadlo Air India pristáť v Londýne

K Boeingu 777 vzlietli dve stíhacie lietadlá britského Kráľovského letectva.

LONDÝN. Hrozba bombou, pre ktorú muselo vo štvrtok v Londýne vynútene pristáť dopravné lietadlo spoločnosti Air India na linke z indického Bombaja do mesta Newark v americkom štáte New Jersey, sa ukázala ako nepodložená. Stroj typu Boeing 777 opäť vzlietol a pokračuje v plánovanej trase. Informovala o tom agentúra Reuters s odvolaním sa na nemenovaného predstaviteľa spoločnosti Air India. Tá predtým na svojej webovej stránke uviedla, že jej lietadlo na pravidelnej linke Bombaj-Newark "v dôsledku hrozby bombou uskutočnilo preventívne pristátie na londýnskom letisku Stansted". Podľa spravodajskej televízie Sky News k Boeingu 777 následne vzlietli dve viacúčelové stíhacie lietadlá typu Eurofighter Typhoon britského Kráľovského letectva (RAF). Tie civilný stroj sprevádzali až k letisku, kde pristál a bol odstavený v jeho okrajovej časti.


Poslanci aj krčmári majú k novému návrhu o otváracích hodinách barov výhrady

Mestská polícia má vraj dostatočné kapacity na stráženie nočného pokoja.

STARÉ MESTO. Radnica Starého Mesta prichystala nový návrh otváracích hodín podnikov v centre. Okrem jednotných pravidiel pre všetky prevádzky si mestská časť sľubuje aj väčší poriadok v staromestských uliciach. Opýtali sme sa poslancov miestneho zastupiteľstva, majiteľov prevádzok a polície, či by podľa nich nový návrh vyriešil dlhoročný spor medzi obyvateľmi a majiteľmi barov a ich návštevníkov. Staromestskí poslanci budú 28. marca okrem nariadenia, ktoré upravuje otváracie hodiny podnikov, hlasovať aj o druhom nariadení – o ochrane verejného poriadku. Keďže radnica musela po rozhodnutí súdu ustúpiť a povoliť podnikom obsluhovať aj po desiatej hodine večer, nový návrh má zabezpečiť väčšiu kontrolu nočného pokoja. Starosta Starého Mesta Radoslav Števčík hovorí, že nový návrh nariadenia ráta aj s posilnením policajných hliadok a zvýšením počtu kamier. Mestská polícia však uprednostňuje pred nákupom nových kamier rekonštrukciu starých. Rada vlády pre prevenciu kriminality Starému Mestu totiž vymenila analógové kamery za modernejšie digitálne. Rovnako podľa hovorcu mestskej polície Petra Plevu nie je v prípade schválenia návrhu o ochrane verejného poriadku nutné ani posilniť hliadky. Polícia má totiž podľa neho dostatočnú kapacitu, aby udržala poriadok v uliciach. Policajti podľa neho nemusia byť priamo v uliciach, ale stačí, že sú v staniciach pripravení zakročiť či už na základe oznámení od ľudí, alebo prenosu z kamier. „V Starom Meste najmä v predvečer víkendov a samotných víkendov zabezpečíme zvýšený výkon policajtov, aby bol verejný poriadok dodržiavaný,” dodal Pleva. Počas prvých dvoch mesiacov tohto roka riešila mestská polícia v uliciach Starého Mesta 23 porušení nočného pokoja. Okrem toho sa v 39 prípadoch zaoberala aj nepovoleným pitím alkoholu na verejnosti. Policajti však zasahovali 37-krát aj pri obťažovaní okoloidúcich. Pri kontrole nepovoleného hrania na hudobných nástrojoch v nočných hodinách zaznamenala polícia 16 priestupkov. Nový návrh o otváracích hodinách podnikov zatiaľ poslancov miestneho zastupiteľstva rozdeľuje. Poslankyňa za politickú stranu KDH Martina Uličná si myslí, že nariadenie zhorší situáciu Staromešťaňov. „Klasifikácia prevádzok podľa nového návrhu nemá oporu v zákone. Vytvára priestor pre problémové prevádzky, aby vybabrali so systémom. A tak ako dnes aj podľa nového predpisu budú trpieť obyvatelia Starého Mesta a nakoniec aj slušní prevádzkovatelia,” hovorí Uličná. Podľa nej je návrh nariadenia alibistický a problém poriadku v meste nerieši, pretože nemá kompetenčné ani sankčné nástroje. Poslanec Ondrej Dostál z politického klubu OKS považuje nový návrh za lepší ako tie predchádzajúce. Zvlášť oceňuje návrh nariadenia o ochrane verejného poriadku. Stále však nesúhlasí s podstatou návrhu. „Nerozumiem, prečo by zastupiteľstvo malo stanovovať odlišný prevádzková čas pre rôzne typy prevádzok. Inú pre reštauráciu a inú pre bar. Naďalej som presvedčený, že o prevádzkovom čase by mali rozhodovať majitelia prevádzok a samospráva by mala vstupovať až vtedy, keď dochádza k rušeniu nočného pokoja alebo inému narúšaniu verejného poriadku či obťažovaniu obyvateľov mestskej časti,” hovorí Dostál. Pre súčasný neférový stav však musí podľa neho zastupiteľstvo prijať nové pravidlá. Návrh preto plánuje pripomienkovať a podporiť. Komunálna politička Marta Černá z Nezávislého fóra sa k celému problému stavia kriticky. Akékoľvek zásahy podľa nej totiž obchodu neprospievajú. Navyše je podľa nej chyba, že o nich rozhodujú nekvalifikovaní. „Ľudia chcú bývať v centre a zároveň chcú výhody vidieka. To nejde," vysvetľuje Černá a dodáva, že podľa nej bude nový návrh nevymáhateľný. „Je to podobné ako s pyrotechnikou, ktorá je povolená len počas Silvestra. Búchalo to tu niekoľko dní pred aj po novom roku a nikoho nepotrestali," dodala. Černá si počká na pripomienky návrhu a zrejme návrh aj so zmenami podporí. Poslanec za politickú stranu Most-Híd Peter Tatár návrh podporí tiež. „V našej spoločnosti sa nedodržiavajú pravidlá slušnosti. Každý si robí, čo chce a občania sú nútení sa sťahovať z centra mesta. Súvisí to aj s tým, že mesto je preplnené barmi," tvrdí Tatár. Problém vidí ešte v minulosti, keď majetky prechádzali reštitúciami. Ľudia nemali peniaze na obnovu domov a predávali ich podnikateľom, ktorí z nich spravili reštaurácie a bary. Podľa Tatára bol stav lepší pred dvanástimi rokmi, keď o otváracích hodinách barov rozhodovali obyvatelia domov, ktorí bývali v ich bezprostrednom okolí, a nerozhodovalo o tom jednotné nariadenie. „Tento problém nemá ideálne riešenie, ale súčasný návrh ponúka obom stranám výhody,” dodal Tatár. Združenie majiteľov kaviarní, klubov a reštaurácií považuje nový návrh za lepší ako tie predchádzajúce. „Určite je to lepšie, predchádzajúce návrhy boli úplná katastrofa," hovorí Marián Voltemar, jeden zo zakladateľov združenia kaviarnikov. Kaviarnici však nie sú s návrhom úplne spokojní. Voltemar avizoval, že poslancom miestneho zastupiteľstva pošlú pripomienky na jeho vylepšenie.


Členské štáty NATO odmietli ponuku Turecka usporiadať summit aliancie

NATO nechce posilňovať medzinárodný štatút Turecka alebo vytvárať dojem, že súhlasí s jeho politikou.

BERLÍN. Členské štáty NATO na čele s Nemeckom, Francúzskom, Holandskom a Dánskom odmietli ponuku tureckého prezidenta Recepa Tayyipa Erdogana, aby sa pravidelný summit severoatlantickej aliancie konal na budúci rok v Turecku. Informovala o tom v stredu agentúra DPA. Turecko je jednou z viacerých krajín, ktoré sa o usporiadanie každoročného summitu NATO uchádzali. Podľa nemeckého denníka Die Welt, ktorý sa odvoláva na diplomatické zdroje z prostredia aliancie, nechce NATO posilňovať medzinárodný štatút Turecka alebo vytvárať dojem, že súhlasí s domácou politikou tureckej vlády. O mieste konania summitu NATO v roku 2018 sa formálne rozhodne koncom júna na pravidelnom zasadnutí ministrov obrany aliancie, pričom ochotu usporiadať toto vrcholné podujatie prejavilo aj Belgicko.


Parlament odsúhlasil uzavretie obchodnej dohody CETA s Kanadou

Dohoda prinesie liberalizáciu obchodu medzi Európskou úniou a Kanadou.

BRATISLAVA. Národná rada SR (NR SR) vyslovila súhlas s uzavretím obchodnej zmluvy CETA s Kanadou. Cieľom Komplexnej hospodárskej a obchodnej dohody medzi Kanadou a Európskou úniou a jej členskými štátmi je vzájomná liberalizácia obchodu s tovarom a službami, ako aj prijatie pravidiel pre otázky týkajúce sa vzájomného obchodu v súlade s pravidlami Svetovej obchodnej organizácie (WTO). Priamy dopad uzavretia obchodnej dohody Európskej únie s Kanadou na slovenské hospodárstvo by mal byť minimálny. Podľa predkladaného materiálu by hospodársky rast krajiny mala dohoda podporiť iba na úrovni 0,013 % hrubého domáceho produktu. Dôvodom je nízka obchodná výmena medzi Slovenskom a Kanadou, ako aj skutočnosť, že 80 % vybraného cla smeruje do rozpočtu Európskej únie. Slovensko však v prípade tejto dohody môže ťažiť z nepriamych vplyvov na tie firmy v krajine, ktoré sú súčasťou regionálnych dodávateľských reťazcov. „Otvorenie kanadského trhu teda vytvorí nepriame exportné možnosti pre subdodávky Slovenska do tých krajín Európskej únie, ktoré majú tradične vysoký export do Kanady,“ uvádza sa v doložke vplyvov k vládou schválenému materiálu. Dohodu CETA podpísali zástupcovia Európskej únie a predseda kanadskej vlády Justin Trudeau ešte 30. októbra 2016. Následne vo februári 2017 bola schválená Európskym parlamentom, čím sa skončili vnútorné schvaľovacie postupy dohody v rámci únie. Keďže však ide o zmiešanú úniovú zmluvu, ktorá pokrýva tak oblasť spoločných právomocí Európskej únie, ako aj jej členských štátov, je potrebné aj jej schválenie v národných parlamentoch. Obchodná dohoda s Kanadou sa v Európe nerodila jednoducho. Narazila na vlnu protestov v niektorých členských krajinách únie. Minister hospodárstva Peter Žiga, ktorý materiál na rokovanie vlády predkladal, vníma protesty pred podpisom zmluvy s Kanadou skôr ako neodôvodnené obavy niektorých aktivistov, ktorí využívali túto tému v predvolebných bojoch vo svojich regiónoch. „Všetky obavy, ktoré by mohli vznikať, si myslím, že sú odstránené. Pretože táto dohoda sa netýka ani poľnohospodárstva, ani životného prostredia, ani ochrany spotrebiteľov. Týka sa čisto obchodných vzťahov, ktoré sa zlepšia,“ vyhlásil minister.


Úžitkovým vozidlám na Slovensku kraľuje Fiat Ducato

Talianska dodávka si drží prvenstvo v predajoch už ôsmy rok.

BRATISLAVA. Úžitkovým vozidlám určeným na prepravu tovaru sa na Slovensku darí. V uplynulom roku bolo zaregistrovaných 7 581 áut s váhou do 3,5 tony v úžitkovej verzii. Skromnú veľkosť domáceho trhu dokazuje aj skutočnosť, že za rovnaké obdobie sa v Európskej únii predalo vyše dva milióny ľahkých úžitkových vozidiel. Celkovo došlo v porovnaní s predošlým rokom k predajnému rastu o 3,9 percenta a na Slovensku o 1,64 percenta. Dodávkam sa darilo aj v Španielsku, Francúzsku či Nemecku, naopak pokles zaznamenala Veľká Británia aj Taliansko. Ktoré úžitkové vozidlá do 3,5 tony kupujú Slováci najčastejšie? Suverénne najobľúbenejšie sú na slovenskom trhu dodávky z radu Fiat Professional. Z veľkých sa minulý rok najlepšie darilo Fiatu Ducato s počtom 1178 predaných kusov, v malých bodoval Fiat Dobló k čomu mu stačilo 551 predaných kusov. V prospech úžitkových Fiatov hrá najmä cena. Ducato s úžitkovou plochou osem metrov kubických a 115-koňovým dieselovým dvojlitrom sa predáva od 20250 eur, malé Dobló od 11150 eur. Zatiaľ čo prvé priečky s prehľadom obsadili veľké dodávky, nižšie sa už miešajú malé dodávky s terénnymi pick-upmi. Medzi najpredávanejšie patria Ford Ranger, Nissan Navara a Toyota Hilux. Z veľkých dodávok sa dobre darilo aj súrodencom Ducata - Peugeotu Boxer a Citroenu Jumper. Na ich úspechy na slovenskom trhu sa podarilo nadviazať Renaultu Master. Menšieho zástupcu úžitkových vozidiel Renault, model Kangoo už dlhšie v predajoch valcuje lacnejšia alternatíva v podobe Dacie Dokker. Podľa prognóz Zväzu automobilového priemyslu (ZAP) sa očakáva pokračovanie v raste predajov úžitkových vozidiel aj v roku 2018. Počet predaných kusov


Našli čiernu skrinku z havarovaného ruského lietadla

MOSKVA. Pátracie tímy našli v utorok záznamník letových údajov z ruského lietadla Tu-154, ktoré sa v nedeľu ráno zrútilo do Čierneho mora. Záznamník letových údajov z lietadla nie je závažne poškodený. Informovalo o tom ruské ministerstvo obrany. Záznamník letových údajov - jednu z dvoch čiernych skriniek - vyzdvihli ruskí potápači z morského dna a letecky ju prepravili do laboratória ministerstva obrany, kde ju podrobia analýze. Predtým, ako z nej začnú získavať údaje, ju však budú musieť umyť v destilovanej vode. Ponorné plavidlá z lode Seliger a záchranné plavidlo Epron z čiernomorskej flotily tiež našli vo vzdialenosti 1600 až 4500 metrov od pobrežia tri ďalšie kusy zrúteného lietadla. Je medzi nimi motor, pristávacie zariadenie a kryt lietadla, uviedlo ministerstvo obrany. Agentúra Interfax s odvolaním sa na zdroj z prostredia rezortu obrany medzitým uviedla, že Rusko pozastavilo lety všetkých lietadiel Tu-154, až kým sa nevyšetria príčiny havárie stoja tohto typu. Zdroj ďalej poznamenal, že v súčasnosti je v prevádzke obmedzený počet lietadiel Tu-154, takže pozastavenie ich využívania nespôsobí vážnejšie problémy. Lietadlo ruského ministerstva obrany typu Tu-154, na ktorého palube bolo 92 ľudí, smerovalo na ruskú leteckú základňu Humajmím v sýrskej provincii Lázikíja, keď sa krátko po vzlietnutí z letiska v Soči zrútilo do Čierneho mora. Medzi pasažiermi sa nachádzali desiatky spevákov ruského svetoznámeho armádneho súboru Alexandrovovci vrátane vedúceho Valerija Chalilova, ale aj novinári a vojaci. Záchranári, ktorí od nedele prehľadávajú miesto dopadu lietadla, už lokalizovali v mori časť jeho trupu a vyzdvihli z mora telá 13 obetí nešťastia.


Turecko sa snaží rozšíriť ťažbu plynu v ekonomickej zóne Cypru

Turci sa pokúsia o druhý prieskumný vrt.

ANKARA. Turecko by malo čoskoro začať realizovať v poradí už druhý prieskumný vrt vo výlučnej ekonomickej zóne Cypru. Lídri EÚ medzitým na summite v Bruseli vyhlásili, že takýto krok Ankary poškodí vzťahy s Úniou. V piatok o tom písala agentúra AP. Turecký minister energetiky Fatih Dönmez nastúpil vo štvrtok počas slávnostnej ceremónie na palubu 230-metrového plavidla Yavuz, ktoré by podľa jeho slov malo v najbližších mesiacoch začať realizovať prieskumné vrty na východnom pobreží Cypru. Iné turecké plavidlo už uskutočňuje vrtné práce vo vodách na západ od ostrova, v oblasti ktorú Nikózia považuje za súčasť svojej výlučnej ekonomickej zóny. Lídri EÚ, ktorí sa vo štvrtok stretli na summite EÚ v Bruseli, hovorili v tejto súvislosti o "okamžitom a negatívnom vplyve, ktorý majú tieto nelegálne kroky (Ankary) na vzťahy EÚ a Turecka". Vo svojom spoločnom vyhlásení uviedli, že "bezodkladne navrhnú primerané kroky, vrátane konkrétnych opatrení". Predseda Európskej komisie Jean-Claud Juncker v tejto súvislosti zdôraznil, že nepôjde o "mäkkú odpoveď". Dönmez medzitým vyhlásil, že Turecko bude "do konca" brániť svoje práva, ako aj práva cyperských Turkov, na nerastné bohatstvo v danej oblasti. Výlučná ekonomická zóna je oblasť približne vo vzdialenosti od 22 kilometrov od pobrežia do vzdialenosti 370 kilometrov od pobrežia, v ktorej si môže štát nárokovať ťažbu nerastných surovín alebo rybolov. Neplatia tu však už daňové zákony a predmetný štát tu ani nemôže zadržať lode.


Bielenie Veľkej koralovej bariéry je ešte horšie, než sa čakalo

Koraly predstavujú živobytie nielen pre ľudí, ale aj pre milióny živočíchov.

BRATISLAVA. Keď vymrú, budeme mať problém. Pre milióny ľudí predstavujú zdroj potravy a živobytia. Poskytujú domov tisícom a tisícom ďalších tvorov. Čistia vodu, chránia pobrežné oblasti pred búrkami a vlnami cunami. Pomáhajú aj vo farmaceutickom priemysle pri výrobe liečiv. V neposlednom rade predstavujú aj jedinečný ekosystém plný krásnych farieb a života, ktorý sa pri dĺžke 2300 kilometrov dá pozorovať aj z vesmíru. Ešte v marci vedci v štúdii zverejnenej v časopise Nature upozornili, že organizmy v koralovej bariére vymierajú nevídaným tempom. To sa prejavuje takzvaným bielením koralov. Vzniká tak, že koraly pod vplyvom zohrievajúcich sa vôd vypudzujú fotosyntetické riasy, s ktorými žijú v symbióze. Prichádzajú tak nielen o svoje sfarbenie, ale aj o zdroj potravy. Podľa vedcov je však bielenie koralov ešte horšie, ako najprv predpokladalo. Kým v marci a apríli 2016 prišla bariéra podľa pôvodných odhadov o 22 percent koralov, nové čísla ukazujú, že to mohlo byť až 29 percent. Bariéra navyše zažíva takéto bielenie už druhý rok po sebe, takže vyhliadky nie sú dobré. "Veľmi sa obávame, čo to predstavuje nielen pre Veľkú koralovú bariéru, ale aj pre tamojšie pospolitosti a priemysel," hovorí Russell Reichelt, riaditeľ organizácie Great Barrier Reef Marine Park Authority. "Množstvo koralov, ktoré zomreli kvôli bieleniu, sa oproti odhadom zvýšilo a aj keď správy ešte len dokončujeme, očakávame, že do konca roku 2017 ich ubudne ešte viac," dodáva. Bielenie najtvrdšie zasiahlo oblasť severne od obľúbeného turistického mesta Port Douglas, kde podľa údajov zomrelo až 70 percent koralov v plytkých vodách. Cairns a Townsville, tiež obľúbené miesta turistov, patria k najťažšie zasiahnutým miestam. Len južné oblasti bariéry sa vyhli najhoršiemu. Koralom by pomohlo, keby sa teplota vody znížila, čím by sa riasy mohli vrátiť a opäť ich kolonizovať. To však môže trvať aj desať rokov. Situácii nepomohol ani cyklón, ktorý tento rok zasiahol oblasť. Pomôcť by mohlo tiež budovanie koralových škôlok, rozšírenie monitorovacieho systému či hľadanie prednostných miest, ktoré potrebujú obnovu. Kľúčovým by bolo obmedzenie skleníkových plynov, ktoré zohrievajú morskú vodu. "Veľká koralová bariéra je obrovský a odolný systém, ktorý už predtým ukázal, že sa vie dostať zo zlého. No terajšie udalosti odolnosť koralov podrývajú," hovorí Reichelt.


Zachránili muža, ktorý chcel skočiť z mosta do Dunaja

Bratislavskí policajti vo štvrtok krátko pred 13:00 zachránili muža na Moste Apollo.

BRATISLAVA. Bratislavskí policajti zachránili vo štvrtok krátko pred 13:00 život mužovi, ktorý chcel skočiť z Mosta Apollo. Stál na okraji mosta a počas komunikácie využili jeho chvíľkovú nepozornosť a stiahli ho späť na chodník. Zachráneného 47-ročného Bratislavčana odovzdali do starostlivosti privolaným záchranárom, ktorí mu poskytli prvú pomoc a previezli ho do jednej z bratislavských nemocníc. Ako informovala bratislavská policajná hovorkyňa Lucia Mihalíková, muž po záchrane policajtom vydal vrecúško s neznámou bielou látkou. Vzniklo preto dôvodné podozrenie zo spáchania drogovej trestnej činnosti. Zaistený materiál odoslali na kriminalisticko-expertízne skúmanie. Polícia začala trestné stíhanie pre trestný čin nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi.


Pri útoku na kostol v Nigérii zahynulo pätnásť ľudí vrátane dvoch kňazov

Z útoku, ktorý sa odohral počas omše, obvinili pastierov.

ABUJA. Pätnásť ľudí vrátane dvoch kňazov zahynulo pri utorňajšom útoku na kostol v nigérijskom zväzovom štáte Benue. Ďalších najmenej 34 ľudí bolo zabitých počas víkendového útoku v štáte Zamfara. Informovala o tom agentúra Anadolu s odvolaním sa na miestne úrady. Hovorca vlády v štáte Benue uviedol, že pri rannom útoku na kostol v tamojšej komunite Ayer-Mbalom zahynulo 15 ľudí. Katolícke úrady potvrdili, že o život prišli aj dvaja kňazi. Z útoku, ktorý sa podľa nich odohral počas omše, obvinili pastierov. Senátor Kabiru Marafa zas v parlamente uviedol, že v sobotu skupina "ozbrojených banditov" zavraždila v dedine Karu ležiacej v štáte Zamfara 34 mužov, ktorí po sebe zanechali 64 vdov a 113 sirôt. Vyzval na zvýšenie prítomnosti bezpečnostných síl v regióne a materiálnu pomoc pre obete násilia. Senát následne avizoval, že si predvolá zástupcov bezpečnostných síl, aby vysvetlili, ako riešia prípady vrážd v mnohých častiach krajiny, najmä v agrárnych oblastiach, kde prebieha bratovražedné násilie medzi pastiermi a poľnohospodármi.


Odsúdený Američan: Alah má posledné slovo, nie súd

Američan dostal 30 rokov za prípravu útoku na Kapitol, zatknutý bol niekoľko dní pred tým, ako plánoval  teror počas prezidentovho prejavu.

WASHINGTON/CINCINNATI. Na 30 rokov pôjde do väzenia 22-ročný Američan zo štátu Ohio, ktorý chcel spáchať teroristický útok na sídlo Kongresu USA. Rozhodol o tom v pondelok federálny sudca v Cincinnati. Odsúdený Christopher Lee Cornell chcel zaútočiť na budovu parlamentu pomocou rúrkových bômb a poloautomatických zbraní. Navyše sympatizoval s tzv. Islamským štátom. Sudca ďalej rozhodol, že po odpykaní trestu bude Cornell až do konca svojho života v podmienke. Obhajoba žiadala miernejší trest, pretože Cornell podľa nej odmietal radikálnu islamskú propagandu. Cornell sa pôvodne za svoje konanie ospravedlnil a požiadal, aby dostal "druhú šancu". Následne však označil súdny systém za "zmanipulovaný". Keď Cornell vychádzal zo súdnej siene, povedal: "Alah má posledné slovo, nie súd". Mladý Američan sa už v auguste označil za vinného z pokusu o vraždu vládnych úradníkov, držby strelných zbraní s cieľom spáchania trestnej činnosti a podpory zahraničnej teroristickej organizácie. Cornell si podľa prokuratúry zaobstaral návod na zostrojenie rúrkových bômb a kúpil si dve poloautomatické zbrane a 600 nábojov. Zatknutý bol 14. januára 2015 - len niekoľko dní pred plánovaným útokom, ktorý chcel spáchať počas prejavu amerického prezidenta Baracka Obamu o stave Únie.


Premiér Fico si nemyslí, že Európska únia potrebuje záložný plán

Premiér bude v pondelok telefonovať s francúzskym prezidentom Macronom.

BRATISLAVA. Slovenský premiér Robert Fico si nemyslí, že EÚ potrebuje záložný plán. "Ja si nemyslím, že Európa potrebuje plán B. Európa potrebuje normálnu otvorenú diskusiu." Vyhlásil to na bezpečnostnej konferencii GLOBSEC 2017 v Bratislave v rámci diskusného panelu o problémoch a ďalšom smerovaní EÚ. Problém vidí skôr v komunikácii. Predovšetkým mladí podľa neho nerozumejú, aké výhody plynú z EÚ. Napríklad v súvislosti so Schengenom. Podľa neho EÚ predávajú lídri doma, vo svojich krajinách a mali by v tom byť aktívnejší. V otázke hlbšej integrácie si praje, aby každé rozhodnutie, ktoré sa v eurozóne urobí, sa zrealizovalo v spolupráci s krajinami, ktoré euro nemajú. Zároveň však zdôraznil, že aj tieto krajiny by mali rešpektovať ďalšie približovanie sa. "Vytvára sa nám nový nemecko-francúzsky integračný motor," uviedol Fico. Sú podľa neho krajiny, ktoré nie sú v eurozóne, ale aj napriek tomu majú lepšie ekonomické výsledky ako tie, ktoré používajú euro. Ako príklad uviedol Českú republiku a Poľsko. Zároveň však zdôraznil, že ak štartuje nový motor integrácie, teda väčšieho približovania sa, Slovensko chce byť v jadre procesu. Pripomenul však, že patrí medzi tých predsedov vlád, ktorí nie sú nadšení predstavou otvárania zakladateľských zmlúv. Podľa neho práve tie vytvárajú pre členské štáty priestor, aby sa posúvali dopredu. Nemali by sa však na európsky stôl predkladať tie témy, ktoré štáty rozdeľujú. Na tomto princípe podľa neho funguje aj spolupráca Vyšehradskej štvorky. Tá otvára témy, v ktorých členovia vedia nájsť kompromis. Podľa slovenského premiéra politika, pokiaľ ide o vzťahy medzi USA a EÚ, vytvára pre Úniu veľkú šancu. Vyjadrenia americkej administratívy o tom, že Európa by sa mala o seba viac starať, ho neznervózňujú. Premiér Fico si myslí, že budeme svedkami určitých zmien v EÚ, verí však, že budú pragmatické a racionálne. Predseda Európskej rady Donald Tusk po stretnutí G7, teda ekonomicky najvyspelejších krajín sveta, odmieta reči o páde Západu. "Sú prehnané, nemôžem akceptovať tézu o konci západného sveta a EÚ. Môj dojem po zasadnutí G7 je, že som väčším optimistom, ako som očakával. Najmä v súvislosti s americkým prezidentom Donaldom Trumpom," dodal. Podľa predsedu predstavitelia našli vo všetkých témach nejaké spoločné stanovisko, vrátane témy o klimatických zmenách, kde chýbalo finálne Trumpovo rozhodnutie. "Ale môj dojem je, že naša spolupráca vrátane transatlantickej bude jednoduchšia, než sme po voľbách očakávali," konštatoval. Pripomenul nedávne vyhlásenie kandidátky na francúzskeho prezidenta a líderky Národného frontu Marine Le Penovej, že najväčšou chybou kampane bola antieurópska rétorika, v rámci ktorej navrhovala, aby Francúzsko odišlo z EÚ. Za skutočnú hrozbu súčasnosti nepovažuje rozličnú úroveň integrácie, ale to, kam nás privedú rozličné smerovania. "Máme v EÚ isté vlády, istých politikov, médiá a politické strany, ktoré spochybňujú v súčasnosti podstatu EÚ," dodal. Český premiér Bohuslav Sobotka si nepraje, aby sa vytvárali bariéry medzi eurozónou a jej nečlenmi, ktoré by bránili v posúvaní sa do ďalších integračných stupňov. Súhlasí so slovenským premiérom v tom, že otváranie zmlúv by nebol dobrý nápad. Lídri by sa podľa neho mali skôr zamerať na vytváranie opatrení, ktoré budú prakticky užitočné pre posilnenie bezpečnosti, boj proti terorizmu, stabilizáciu susedstva, podporu ekonomického rastu a technologických zmien tak, aby Európa zostala konkurencieschopná. Premiér Fico sa s českým premiérom Sobotkom stretli aj v diskusnej relácii RTVS O päť minút dvanásť. Fico v nej informoval, že v pondelok bude telefonovať s novým francúzskym prezidentom Emmanuelom Macronom. Zdá sa, že sa tu začína vytvárať nový francúzsko-nemecký integračný modul a hovorí sa o väčšej integrácii predovšetkým v oblasti eurozóny. Informoval aj o tom, že na piatok zvoláva Radu solidarity a rozvoja, aby sa jasne formulovala táto priorita - byť pritom, čo budú Francúzi a Nemci navrhovať. Česko a euro  V súvislosti s eurom český premiér Sobotka uviedol, že chce, aby si Česko ujasnilo pozíciu k euro. Skôr či neskôr sa musíme vyjadriť k dátumu prijatia eura ale krajina na to musí byť pripravená, zdôraznil. Debata v Čechách o tom dlho spala ale teraz Sobotka chce, aby sa opäť začala. Informácie a ich výmena  Premiéri diskutovali aj o téme bezpečnosti v Európe. Premiér Sobotka zdôraznil, že v boji proti terorizmu považuje za kľúčové informácie a ich výmenu. Česko má podľa neho dobrú skúsenosť pri výmene informácií tajných služieb. Nie je ale dostatok informácií okolo cestovania a Sobotka víta iniciatívu na vytvorenie elektronického hlásenia ľudí pri vstupe do Schengenu, malo by ísť o obdobný systém ako v USA. Robert Fico zdôraznil, že ak chceme bojovať proti terorizmu, musíme sa sústrediť na Sýriu a Irak. Vyzval, aby sme "nerinčali zbraňami". Ani český premiér si nemyslí, že krízu v Sýrii môže vyriešiť vojenské riešenie. USA a Rusko, aj s pomocou EÚ, by mali podľa neho ukončiť vojnu v Sýrii. Fico v tejto súvislosti uviedol, že od amerického prezidenta Donalda Trumpa a ruského prezidenta Vladimíra Putina v Sýrii očakáva väčšiu koordináciu. Situácia s migráciou sa posunula Premiéri sa zhodli, že situácia s migráciou sa posunula dopredu. Zo 100 percent migrantov, ktorí šli balkánskou trasou, je 99 percent zastavených, preteká nám stále jedno percent, uviedol Fico. Veľa sa robí aj v Líbyi, dodal. Sobotka upozornil na problém radikalizácie potomkov migrantov, ktorí prišli do Európy. Problém podľa neho je, že radikálni duchovní radikalizujú druhú, tretiu generáciu. Slovenský premiér hovoril aj o tom, že rozširovanie únie je jeden z najlepších nástrojov v boji proti rizikám. Sobotka ho doplnil, že v Európe je skepsa proti rozširovaniu ale on si myslí, že by sme mali podporovať otvorenosť. "Zabudli sme na niektoré kandidátske krajiny na Balkáne ako sú Srbsko, Albánsko či Čierna hora," dodal.


USA: Trump ohlásil dohodu s Mexikom o migrácii, clá odložil na neurčito

Rokovania medzi Mexikom a USA budú pokračovať.

WASHINGTON. Americký prezident Donald Trump oznámil, že zamýšľané uvalenie ciel na tovar dovážaný z Mexika do Spojených štátov "odložil na neurčito" po tom, ako tieto krajiny "dosiahli a podpísali" v piatok večer (miestneho času) dohodu o obmedzení nezákonnej migrácie. Informovala o tom tlačová agentúra AP. Mexiko podľa šéfa Bieleho domu "súhlasilo s prijatím prísnych opatrení na obmedzenie prílevu migrantov" do oblasti pri južnej hranici Spojených štátov. Súčasťou dohody je výrazné rozšírenie amerického programu navracania žiadateľov o azyl, ktorí prekročia túto hranicu, naspäť do Mexika ešte pred posúdením ich žiadostí úradmi v Spojených štátoch. Podľa vyhlásenia amerického ministerstva zahraničných vecí podnikne Mexiko "bezprecedentné kroky" na obmedzenie "neregulárnej migrácie" vrátane nasadenia Národnej gardy pozdĺž svojej hranice s Guatemalou. Mexiko tiež "rozhodne zakročí, aby rozložilo organizácie pašerákov a obchodníkov s ľuďmi". Rokovania medzi Spojenými štátmi a Mexikom na túto tému budú pokračovať, doplnilo ministerstvo zahraničných vecí vo Washingtone. Podľa pôvodného zámeru Trumpa mali Spojené štáty budúci pondelok uvaliť päťpercentné clá na všetok tovar dovážaný z Mexika. Sadzba sa mala každý mesiac zvyšovať o päť percentuálnych bodov až do októbra, keď by dosiahla 25 percent. Šéf Bieleho domu chce docieliť zastavenie prílevu migrantov, prevažne zo stredoamerických krajín, ktorých sa hromadne snažia dostať cez Mexiko do Spojených štátov.